Gurea ez da hizkuntza ordezkatze prozesua pairatzen duen herri bakarra. Munduan ehunka dira galtze bidean dauden hizkuntzak, eta ondorioz kulturak, herriak. Globalizazioak eragina badu ere, ordezkatze prozesu hauen gidariak estatuak dira. Euskal Herrian espainiar eta frantziar estatuak dira ordezkapen prozesuaren erantzule nagusiak. Beraien konstituzioetan argi jasotzen dute zein den hizkuntza hegemonikoa, eta nagusitasun hori mantentzea helburu duten hizkuntza-politikak aplikatzen dituzte.\nErasoak eraso euskaldun izateaz harro, garena izaten jarraitzeko nahia eta gogoa askotan erakutsi dugu euskaldunok. Honi esker, hamaika proiektu sortu ditugu ordezkapen prozesuari aurre egin, eta euskaraz bizitzeko nahiari hauspoa emateko.\nHala ere, asimilazio prozesuak bere horretan jarraitzen du. Euskaldunoi ezberdintasun kontuekin bazterrak nahastea leporatzen digute; garenari uko egin, eta munduko hiritar izateko gonbidapenak jasotzen ditugu etengabe. “Hori suertea nonahikoak diren horiena! Sasi guztien gainetikan dabiltza hegan”. Sasi artean ibiltzea nekeza da, baina ez diogu euskaldun izateari uko egingo. Garenari eutsi behar diogu, munduko hizkuntza eta kultur aniztasunaren ondareari euskararen herri osasuntsuak bere-berezko ekarpena egiten jarrai diezaion.\nHasteko asimilazio prozesuak gugan izan duen eragina onartzea dagokigu. Kontzienteki edo inkontzienteki gure eguneroko hizkuntza praktika sumisoa bilakatu da. Praktika burujabearen aldeko hautua indartu behar dugu hau gainditzeko. Zazpi euskaldun + erdaldun bat = zortzi erdaldun ekuazioarekin amaitu, eta euskaraz bizi den herria nabarmentzea ekarriko duen praktika, hain zuzen ere. Honetarako, autoestimua berreskuratu, eta euskaldun izatearen harrotasuna eguneroko jardunaren erdigunean kokatu behar dugu ezinbestean. Eta jokabide aldaketa hau bultzatzeko, euskaraz bizitzeko hautua egiteko, norbanakoaren determinazioa ezinbestekoa da. Baina ezin dugu dimentsio kolektiboa ahaztu. Beraz, euskal komunitateak egin behar du euskaldun burujabe bizitzearen alde.\nEuskal Herria burujabe.\nSasi guztien gainetik ibili ahal izateko, euskaraz bizitzeko hautua egiteaz gain, lehentasunezko estatusa behar du euskarak bere lurralde osoan. Legeen zein prestigioaren bitartez eraiki beharreko lehentasunezko estatusa. Horretarako, ezagutu beharrekoa zein funtzio guztietarako hizkuntza izendatu behar da euskara. Eta hizkuntza politikaren bitartez alor guztietan nagusi izateko neurriak hartu behar dira.\nBaina aldaketa hauek ez daude gure esku. Frantziar eta espainiar konstituzioek ez digute horretarako aukerarik ematen. Horregatik burujabetza behar du Euskal Herriak.\nEuskalduna eta burujabea. Biak dira aldaketa hauen oinarriak. Beraz, norbanakoak zein herriak, bakoitzari dagokigunetik, euskaldun eta burujabe izateko determinazioari beste bultzada bat eman diezaiogun, sasi guztien gainetik euskaldunak eta libreak izateko Euskal Herrian.\nIKUSI MANIFESTUARI ATXIKIMENDUA EMAN DIOTENEN ZERRENDA (01-500)\nIKUSI MANIFESTUARI ATXIKIMENDUA EMAN DIOTENEN ZERRENDA (501-1.000)\nIKUSI MANIFESTUARI ATXIKIMENDUA EMAN DIOTENEN ZERRENDA (1.001-500)\nIKUSI MANIFESTUARI ATXIKIMENDUA EMAN DIOTENEN ZERRENDA (1.501-2.000)


Cidetec, Goi mailako Europar heziketarekin konpromisoa hartuta. | Cidetec\nEredu jasangarri batetarantz doan trantsizio energetikoan, energiaren biltegiratzeak funtsezko zeregina du, eta bi eremu nagusien bidez bideratzen da. Alde batetik garraioa, elektro-mugikortasunerantz doan joera geldiezina sendotzen ari da, bertan bateriak giltzarri izanik. Bestetik, sare elektrikoak, non biltegiratze elektrikoa ezinbestekoa den, bai energia berriztagarrien kudeaketa hoberenari begira bai eta energiaren erabilera eta banaketaren eraginkortasunaren hobekuntzarako ere.\nHau dela eta, zientifiko eta teknologo berrien prestakuntza beharrezkoa da, energiaren biltegiratzeko azken joeretan adituak izango direnak eta bereziki bateria aurreratuenen teknologietan .\nHeziketa aurreratuaren garrantziaz jabetuta, CIDETEC ek ildo honetan doazen nazioarteko bi workshops etan modu aktiboan parte hartu du, bazkide den baterien inguruko europar egitasmoen hedatze nahi prestakuntza programen zati gisa.\nHauetariko lehena, pasa de Ekainaren 23 an izan zen Ulm en, Alemanian, Education and Training Centre for Innovative Energy Technologies (WBZU) erakundeak babestuta. Bertan Zinc based batteries Early Stage Researchers Seminar” a ospatu zen ZAS egitasmoaren europar partzuergoak antolatuta, honek, kostu baxuko izan eta bir-kargatu daitezkeen zinkezko baterietarako teknologia, prototipo mailaraino garatzea du helburu. CIDETEC ek, egitasmoaren koordinatzaile zientifiko teknologikoa izan den heinean, mintegiaren antolaketan ez ezik egitarauan ere bere lekua izan du, gure bidelagun den Aroa Ramos en hitzaldi interesgarri batekin.\nBestalde, pasa berri den Ekainaren 27an “Energy materials for Lithium ion batteries Seminar for students and researchers” ospatu zen Turínen. MIntegi hau MARS-EV eta eCAIMAN, litio ioizko bateria aurretuen inguruko europar egitasmoen partzuergoek , biek elkarrekin batera antolatu zuten. Hauetariko lehena CIDETEC ek koordinatuta, eta bigarrenean aldiz parteide gisa ageri da. Kasu honetan, gure bidelagun den Iratxe de Meatza izan zen hitzaldia emateko aukera izan zuena, hitzaldia, material aurreratuen bidezko litio ioizko baterien ekoizpen eta eraikuntza kontzeptuen inguruan izan zen.


Askapena | Mundua Begira\nOkupak Holandan »\n« Minimo demokratikoak\nRubalcaba jaunak Askapenaren kontrako operazio poliziala bideratu du azken aste honetan. 7 lagun atxilotu ditu.\n23 urte darama Askapena internazionalismoa jorratzen. 23 urte oparo izan dira.\nAskapena ETA erakundearen nazioarteko lana burutzen duela egia balitz zergatik 23 urte itxaron horrelako operazio bat antolatzeko. Are gehiago Askapenaren lana publikoa eta ezaguna denean.\nArgi daukat Askapenaren kontrako operazioa muntai polizial eta politikoa baino ez dela. Ondorioak baina oso gordinak.\nEstatu Espainolaren jokaera koldarra da. Beldur dio konfrontazio politikoari, badaki agertoki berri bat zabaltzea lortzen badugu egungo estatus quoa ezingo duela mantendu. Euskaldunen erabakitzeko eskubidea errespetatu beharko duela.\nKoldarra bai. Politikoki galdua duen gerra militarki irabazten saiatzen delako.\nDeseroso, berriro ere euskal herriko eragile politiko eta sozialak iniziatiba politikoa hartu eta estatuaren jarrera ez demokratikoari muzin eginez, konponbide demokratiko baten bila abiatu delako.\nHego Afrika eta Irlanda gure eredu beharko lukete. Etorkizunean Flandes, Faroe, Eskozia, Groenlandia ta estaturik gabeko beste hainbat nazioetako borroketatik ikasi beharko dugu.\nEspainiar estatuaren ereduak Turkia eta Sri Lanka direla askotan errepikatu dut.\nAzken asteetan antzeman dugunez Nazioarteak gero eta esku-hartze eta influentzia gehiago izango du gure herriaren egoeraren transformazioan. Bide hori lagundu eta sustatzeko Askapena bezalako erakundeak egiten duten lana behar beharrezkoa zaigu. Internazionalismoa landu. Euskal Herriarekiko elkartasuna bideratu eta antolatu, eta beste herri batzuetan garatzen diren borroken aldeko lana sustatu euskaldunen artean.\nAupa askapena eta zorionak egindako lanagatik!\nThis entry was posted on Osteguna, iraila 30th, 2010 at 9:18 am and is filed under Europa.


Psoriasia tratamendua modurik azkarrena - Psorimilk\nPsoriasia jotzen da ohikoena bat azaleko gaixotasunak. Sufritzen dute kopuru handi bat, gure planetako populazioaren. Batez besteko adina 30 urte. Arazoa da psoriasia ekartzen ez da soilik fisikoa, baina, estetiko eta irina gaixoari. Erabat sendatzea gaixotasun hau ezinezkoa da. Bakarrik erabili ahal izango botikak eta beste bide batzuk handitzeko iraupena remission.\nPsoriasia eta bere ezaugarriak\nKausa gaixotasun hau, medikuek oraindik ez dute aurkitu. Eta geroztik ez da behin-betiko galdera honi erantzun, eta hautatu dagokion tratamendua oso zaila da. Kopuru handi bat ikerketak erakutsi dute gaixotasun hori manifestua funtzionala aldaketak periferikoak eta nerbio-sistema Zentrala, arazoak metabolismoa. Gainera, bizi ahal izango duzu disfuntzioa pankreako eta gibela, digestio-organoak, murriztu funtzioa adrenal cortex.\nModu tratamendua gaixotasun hau izan daiteke:\nBadira hainbat metodo gaixotasun honen tratamendua. Arazoa da guztiak dira bakarrik zuzenduta luzatuta arteko tarteak fase remission eta exacerbations. Badira ere zenbait printzipio tratamendua etxean:\nHartu sendagaiak zorrozki argibideak arabera.\nBada, gaixotasunaren adierazpen arbuiagarria da, posible da droga bat erabili drogak dira, landare-oinarritutako. Gehiago larriak adierazpen behar aplikatu hormonal prestakinak.\nBehar duzu etengabe jarraipena hidratazio azala.\nOndoren leuntzen crusts ahal izango dute, kontu handiz kendu. Prozesu honetan laguntzeko izango da onena xurgapena drogak.\nEz erabili hainbat drogak aldi berean, ezinezkoa egiten zehazteko eraginkortasuna horietako edozein.\nArteko ikastaroak izan behar du hausten. Iraupena izan behar dute bat hilabete eta 6.\nOndoren zehazteko gaixotasuna da, saiatu guztiak atera duten faktoreak eragiten ahal arazo hau.\nSoda vs psoriasia\nIn gaixotasun honen tratamendua oso positiboki frogatu aplikazioa sodio bikarbonato edo ohiko gozogintza soda. Gisa erabili ahal izango da osagai prestatzeko ukendu, bainuak, konprimitzen.\nPrestatzeko pomada beharrezkoa:\n60 g urki tar,\n3 arrautza gorringoak,\n1 tbsp pinu olio,\n200 g oilasko gantz\n3 koilarakada behazun,\n1 tbsp birrindua xaboi.\nPre-urtu gantz. Hurrengo, beste osagai guztiak gehitu ezik behazun. Izan behar da sartu ondoren hozte nahasketa. Jarri ondorioz, nahasketa hozkailuan aste bat. Aplikatu pomada eskuzabal kaltetutako eremuetan gutxienez bi aldiz, egun bat.\nKonprimitzen sodio bikarbonato prestatu dira, honela:\nNahastu osagaiak. Aplikatu mamia on zauria eta biltzeko paperarekin. Desiragarria da burutzeko, hala nola, manipulazioa gauean.\nBeste modu psoriasia tratamendua gozogintza soda da, bainuak. Hartu aurretik bainu, garbitu behar duzu gorputza ura. Luzera tratamendua da, 20 minutu. Kontsumoa soda 1 bainu – 300 g. Ondoren, onartu behar ez garbitzea. Besterik ez duzu behar, eskuoihal batekin garbitu. Erabilera-maiztasuna – behin hiru egunetan.\nBerrikuspen esaten duten eraginkorra bainu gozogintza soda, gatza eta iodo. Bere prestaketa behar da:\n0,5 kg gatz\n5 ml iodo.\nNahastu osagai guztiak, eta uretan disolbatzen. Iodo da, antiseptiko eta lagunduko lehor azala azalera eta kendu infekzioa. Gatza ere laguntzen normalizatzeko prozesu metaboliko.\nDecoction bat bost belar\nHau da, zahar frogatu metodo tratatzeko azalaren gaixotasunak. Prestatzeko erremedio behar duzu:\n4 koilarakada belar San Juan wort eta chamomile loreak,\n3 koilarakada belar morea tricolor,\n2 koilarakada hostoak,cranberries,\n200 ml ur irakinetan,\n1 koilarakada extract Eleutherococcus.\nGuztiak nahastu osagai lehorrak. Aparteko koilarakada. Pour ura irakiten eta stand utzi 30 minutu. Ondoren, gehitu Siberiako ginseng. Hartu salda goizean. Aldi bakoitzean hartu aurretik, berri bat egosten.\nArintzeko azkura eta erraztasuna gaixotasuna ukenduak eta konprimitzen, oinarri baratxuri. Prestatzeko, hartu:\n200 ml ur irakinetan.\nEstutu baratxuri prentsa bidez. Pour ura irakiten baino gehiago eta utzi stand 2-3 ordu. Erabili konprimitzen. Maiztasun – 2-3 eguneko aldiz.\nEraginkortasuna tratamenduaren araberakoa izango da konplexutasuna gaixotasuna. Egiaztatu aurretik fondoak erabiliz mediku bat nork lagunduko egokitzeko tratamendua.


'Sagartu' kale-antzerkia bihar, Gasteizen | El Correo\nZurekin'Sagartu' kale-antzerkia bihar, Gasteizen\n'Sagartu' kale-antzerkia bihar, Gasteizen\nEspainia Plazan izango da 12.30ean\nPAUL PICADO Viernes, 8 junio 2018, 23:37\nBihar 'Sagartu' antzerkiaz gozatzeko aukera izango dugu Espainia Plazan 12.30etik aurrera. Hain zuzen Kaldearte Kaleko Arteen Nazioarteko Erakustaldiaren barruan antolatutako ikuskizuna dugu. Atzo hasi zen eta bihar amaituko den erakustaldi honetan hainbat ikuskizun egingo dira, euskaraz eta gaztelaniaz, edozein adinetako ikusleentzat. Antzerki nahiz dantza emanaldiak izango dira, eta kasu honetan biak bateratzen dituen emanaldia izango dugu Hika Teatroa konpainiaren eta Oinkari Dantza Taldearen eskutik.\nAntzerkiaren izenburuari erreparatzen badiogu berehala jakingo dugu zeri buruzkoa izango den antzerkia: sagarraren ingurukoa hain zuzen. Sagarrak historian zehar izan dituen esanahiak adierazten saiatuko dira antzerkiaren eta dantzaren bidez. Zuzeneko musika ere izango da.\nHorrela, sagar zerutiarra, sagar ustela eta sagar perfektua bereiziko dituzte. Sagar zerutiarra paradisuko garaietatik datorkigun sagarrarekin lotuta dagoen sagarra da, Evak eta Adanek hain zuzen hartu zutena. Sagar ustela, berriz, Edurne Zuri pozoitu eta ustez betiko lotan utzi zuena da, eta azkenik, sagar perfektua, Japoniakoa dugu, izan ere, eguzkitik babesteko aluminio-paperez biltzen dute sagar bakoitzak.\nBeraz, esan bezala, sagarra izango dugu hizpide emanaldi honetan, eta hura erabiliko dute dantzatzeko, abesteko, dastatzeko eta jolasteko. Antzezleen artean Miren Gojenola ezagunak parte hartuko du, kasu honetan zuzendari laguntzaile gisa ere aritu dena. Umoreaz, musikaz eta dantzaz gozatzeko aukera paregabea.\nGurutzeta eta Arteagabeitiako eskolen aterpeak laster estreinatuko dira Gasteizko Bataila gogoratzeko hainbat jarduera gaurtik hasita


Definizioa | Tartea | Berria\n2013ko apirilak 18\nDolores de Cospedalek bere kamerari egin zion so: «Talde jakin batekoak zirenez, haien etxeetara joaten ziren eta seinalatzen zituzten. Eta zera esaten zuten: hortxe daude, eraso egiezue».\nEta escrache hitzaren definizioa bukatu aitzin, isilune dramatikoa egin zuen.\nDefinizio akatsgabea zen berea. Erabatekoa. Inork ez zion kontra egingo. Azken batean, zerbait definitzeko unean inportanteena ez baita zehatza izatea ezpada lehena izatea. Eta Doloresek abantaila zuen: denok erabili arren, inork ez zekien escrache hitzaren esanahia.\nDefinizioa alderatze aldera, hiztegietara jo zuen. RAE-ri esker escrachar Argentinan eta Uruguayn erabiltzen zutela jakin zuen, «argazkia atera» eta «puskatu» aditzen sinonimo gisa. Nostalgiaz, Argentinan zituen lagunekin gogoratu zen. Gero, Wikipedian irakurri zuen ezen escrache hitza Argentinako diktaduran desagertutakoen familiarrek militarren etxeen aurrean egiten zituzten protestei ere bazegokiela.\nEta hori irakurtzean ohartu zen bide zuzenetik zihoala. Argentinako lagunei egindako jukutriak ezin escrache hitzaren definizioa izan. Beste bat behar zuten.\n«…haien etxeetara joaten ziren eta seinalatzen zituzten. Eta zera esaten zuten: hortxe daude, eraso egiezue…\n…Eta hori nazismo hutsa da»\n«…Eta nik badakit gure aitona-amonek horixe bera egiten zutelako 36an» gehitzekotan egon zen.\nBaina ez zuen egin.\nDefinizioa, bere horretan, perfektua zen.


Lapurrak | Nahiaetaezina\nMundumira, beste aldetik →\nPosted on 2010/05/29\tby Nahia\nEdozer lapurtu daitekeen garaiean bizi gara, etxeak, kotxeak, furgonetak, boltsoak, mugikorrak, portatilak, gibelak, identitateak, dirua, bikoteak… bizitzak. Dena lapur diezaguke edonork edozein unetan.\nBaina lapur guztiak ez dira gaiztoak. Badira behar duenari emateko lapurtzen duten gutxi batzuk, beno, edo hori entzun nion norbaiti noizbait… eta badira behar hutsagatik lapurtzen duten asko eta asko, geroz eta gehiago gainera. Baina badira oraindik hobeak diren beste lapur batzuk ere, konturatu gabe irribarreak lapurtzen dizkigutenak. Agertu edo kuku bat egitearekin irribarre eginarazten digutenak haserre edo triste baldin bagaude ere.\nHorrelako lapurrak denok izan beharko genituzke inguruan, ziur, beste lapurrak gutxitzen lagunduko luketela.\n3 erantzun Lapurrak -ri\nEta gainera, lapurrik ezohikoenak dira azken horiek. Baina bai, horrelakoekin askoz hobeto ibiliko ginateke denok.\nNiri gaur zuk lapurtu didazu bat, mila esker!\nNire aldean erraz lapurtzen zaizu orduan. Ez horregatik!


Amuategi-Gisasola artxiboko materialen liberazioa (CC-BY-SA) - 12 — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Amuategi-Gisasola artxiboko materialen liberazioa (CC-BY-SA) - 12\nAmuategi-Gisasola artxiboko materialen liberazioa (CC-BY-SA) - 12\nOier Gorosabel 2021/03/19 13:40\nAzkenik, "Juan de Easo" kazetarixak (Juan Etxazarreta Mendizabal, XX. mende hasierako kazetari ezkertiarra) Tio Tomaseri 1959an bialdutako kartia, amama Valentinan eskelia ikusi ostian. Gizon ausarta gero, itsu-itsuan halako gauza bat bialtzeko. Ezagun da ordurako zaharra izango zala, eta ez zetsela asko ardura frankisten errepresaliak!\nEz dakat argi zein zan Juan de Easo hau. Jakiña, bere benetako izena ez dot dudan jarriko (Juan Etxazarreta, bere eskutik siñatuta dago eta), baiña bere izaera eta ibilbide politikua inbestigau nahixan egin dittudazen billaketetan, datu nahasgarrixak topau dittudaz. 1912an, seudonimo horrekin firmautako panfleto bat zabaldu zan, Donostiako anarkistak zabaltzen ibilli zirana. 1913an, Mundo Grafico aldizkarixan "páginas infantiles" sekziñuan, pedagogiari buruz idazten dau Juan de Easok. 1919 eta 1920an, Donostiako izperringietan (La Voz de Guipuzcoa, San Sebastián Revista Veraniega) artikulu batzuk agertu ziran seudonimo horrekin firmauta. Baiña Antonio Rivera irakaslian artikulu super interesgarri honetan, "Juan de Easo" seudonimua beste pertsona bati egozten jako: Juan Usabiagari, II Errepublikan jardundako politikari "errepublikar lerrouxista". Azkenik, 1935ian, "Don Q, hijo del Zorro"liburuan egille modura agertzen da (1925an Douglas Fairbanksek antzeztutako pelikulan oiñarrittutako liburua). Ez dakitt, baiña, hórrek Juan de Easo guztiak pertsona bat ete dirazen.\nHau guzti hau esanda, hamen dozue kartia. Orijinala oso politta da baiña ulertzeko paleografian aditua izan biharra dago, ixa-ixa, eta horregaittik lehelengo pajinia ipiñikot bakarrik, artikulua irudiz larregi ez kargatzeko; itxuraz aittari-eta be Easoren letra dezimononikua ulertzen kostatzen jaken, eta testua makiñaz "itzuli" zeben; hortxe dakazue transkripziñua.\nHori da dana momentuz. Artikulu serie honetan argitaratutako material guztia, esandako moduan, Wikimedia Commonsen argitaratuta dago; eta "Aquilino Amuátegui" izeneko kategorian dana bilduta topauko dozue. On egin!\netiketak: amuategi, juan de easo, belaunologia


Portal municipal de Sopela - COVID-19aren aurkako neurri ekonomiko guztiak aurkitu dezakezu\nUsted está aquí: Inicio Noticias EMPLEO Y PROMOCION ECONOMICA Kanpania eta Proiektuak COVID-19aren aurkako neurri ekonomiko guztiak aurkitu dezakezu\nCOVID-19aren AURKAKO NEURRI EKONOMIKOAK AURKITU\nBadakigu Gobernu desberdinek Covid-19 efektuak arintzeko hartu dituzten neurri ekonomikoak kokatzea eta ezagutzea labirinto bat izan daitekeela. Horregatik, hauek guztiak jasota, antolatuta eta eguneratuta modu argi batean nahi izan dugu. Ibilbide honetan lagundu nahi zaitugu eta hau dela eta, gogorazten dizugu, gure weborrialdean https://www.dema.eus/covid19/ lan neurrien inguruko informazia aurkituko duzula, autonomoa eta enpresa bezala eragiten dizutenak, udal laguntzak eta araudi guztiak.\nGure ekarpen txikia, momentu gogor hauetan laguntzeko.\nLanean jarraituko dugu egoera zail honetan laguntzeko, baita deseskaladako urratsak ere.


Gueñesko Udala - Sodupeko igerileku estalia otsailaren 17an irekiko da\nSodupeko igerileku estalia otsailaren 17an irekiko da\nDatorren astelehenean (otsailaren 17a) irekiko da denentzat Sodupeko igerileku estalia.\nIgerilekuaren estalkia berreraikitzeko prozesua urriaren amaieran hasi zen, egitura osoa desmuntatu ondoren. Hain zuzen, egitura horretatik habe nagusiei soilik eutsi zaie. Estalki osoa ordezkatu da eta aireztapen-sistema berria jarri da.\nUdalak aurreikusi zuen otsailaren hasieran irekiko zuela igerilekua, baina eguraldiak lan-erritmoa zehaztu duenez, irekiera datorren astera atzeratu behar izan da.\nNahiz eta igerilekua otsailaren 17tik (astelehena) aurrera erabili ahal izango den, igeriketako udal-ikastaroei otsailaren 24an ekingo zaie berriro, antolakuntza-arrazoiak tarteko.\nEstalkia osorik konpontzeko beharra sortu zuten kalteak\n2018ko irailean udal-igerilekuaren estalkian kalteak agertu zirenez, Udalak egituraren peritu-txosten bat idazteko agindua eman zuen, egoera benetan zer-nolakoa zen zehazteko, ondoren eraikuntza-proiektua idazteko agindua eman zezan.\nPeritu-txostenak zehaztu zuen estalkiaren egoera kontuan hartuta, ezin zela zatika konpondu, osorik desmuntatu eta berreraiki beha zela; izan ere, beste erorketa batzuk izateko arriskuen eta infiltrazioak handitzearen zantzu nabarmenak agertu ziren.\nAgerian geratu zen estalkiaren kalteak eta hura hondatzen ari zelako zantzuak azalera osoan zeudela.\nAntzemandako kalteek gainditu egin zituzten Udalak 2018ko irailean aurreikusitako konponketak; lan horien kostuak obraren diseinatzaileen kargura ziren, Lehen Auzialdiko Epaitegiaren sententziak ezartzen duen moduan. Hain zuzen, sententzia horrek 162.000 euro ordaintzera kondenatu zituen diseinatzeak.\nHori dela eta, Udalak ezohiko aurrekontu-partida bat gaitu behar izan du lanak gauzatu ahal izateko.\nEraikinaren estalkia berritzeko proiektuak kontuan izan ditu barneko giroaren baldintza bereziak, aukeratutako sistemak zuzen funtzionatzeko beharrizan propioak eta mantentze-lanen erraztasuna.\n2019ko irailean egin zen esleipena, bigarren hautaketa-prozesu batean. Lehenengo esleipen-lehiaketa hutsik geratu zen, aurkeztutako enpresek ez zutelako aurkeztu beharrezkoa zen dokumentazio teknikoa. Bigarren kontratazio-mahai horretan, enpresa lehiakideek klausulen agirian eskatutako informazio guztia aurkeztu zuten, hain zuzen ere lana gauzatu ahal izateko kualifikazioa egiaztatzen duena.\n2019ko urrian hasi ziren igerilekuaren estalkia osorik desmuntatzeko eta osorik berreraikitzeko lanak, ezin baitzen zatika konpondu. Lan horiek gauzatzeko, 259.000 euroko inbertsioa egin behar izan da.


Neguko solstizioa, Gabonak... zer ospatzen dugu abenduan? | Kontaizu\n2017, Abendua 15\nBeste jai pagano asko bezala, abenduko solstizioaren ingurukoa ere kristautasunak bereganatu eta moldatu egin zuen.\nDuela 1.700 urte inguru, Konstatino I.a Handia enperadoreari komenigarria iruditu zitzaion Jesusen jaiotza Erromatarren Inperioko jai paganorik ospetsuenarekin, hau da, Eguzki Berriaren jaiotza ospatzeko egiten ziren Saturnoren jaiekin kointzidiaraztea. Ospakizun zahar eta ezagun hori neguko solstizioan zentratuta egon da beti.\nAbenduan egunak oso laburrak dira Ipar Hemisferioan, eta solstizioaren ondoren luzatzen hasten dira berriro. Antzinako jendeak uste zuen eguzkia zahartu egiten zela hil arte, eta solstizioan Eguzki haurra jaiotzen zela. Iluntasunetik argirako aldaketa ospatzen da, beraz. Erromatarren Inperioaren garaian, urteko gertaera sozial garrantzitsuena Saturnoren jaiak (Saturnalia) ziren; Saturnoren, nekazaritzaren eta uzten jainkoaren omenez egiten zirenak. Saturnorekin batera, beste jainko kutuna Sol Invictus (Eguzki garaitezina) zen, eta haren jaiotza hain justu, abenduaren 25ean ospatzen zuten –Ave Sol Invictus.\nOrtuetako lanak amaitu eta gaurik luzeena iristen zenean, erromatarrak lasaitu egiten ziren, modu informalean jantzi eta urte osoan zorrotz bete behar izaten zituzten arauak ahaztu egiten zituzten. Ospakizuna Saturnoren tenpluan hasten zen oturuntza batekin, “Io, Saturnalia” oihukatuz, eta dantza eta abestien artean, opariak trukatzen zituzten lagunen artean: fruta, intxaurrak, argizari-kandelak eta terrakotazko iruditxoak.\nHorrek guztiak antz handiegia du gaur egun Gabonak ospatzeko moduarekin, ezta? Oturuntzak, opariak, denek poz-pozik egon behar hori…\nJai horietako gauzarik bitxiena, agian, rolen trukea izaten zen, ordea: esklaboek nagusi jarduten zuten, nagusiek esklabu, gurasoek seme-alaben rola hartzen zuten eta seme-alabek gurasoena. Jaiak irauten zuen bitartean, ikastetxeak, auzitegiak eta dendak itxita egoten ziren, eta, nola ez, gehiegizko jan-edanak egiten zituzten. Pentsa zenbaterainoko askatasun eta desinhibizioa bizi zuten erromatarren sasoi horretan, kristauek “orgia” esateko, Saturnalia hitza erabiltzen baitzuten.\nGaur egun oraindik, kultura askotan ospatzen da neguko solstizioa: herri indigenentzat -aimara, kitxua, rapa-nui eta maputxeentzat, kasu- garai hori aurreko urteagatik eskerrak emateko unea da, eta Eguzkiari neguaren ostean gogotsu itzultzeko eskatzen diote.\nSaturnalia jaiek nahiz solstizioaren ingurukoek familia, ugalkortasuna, aldaketa, berrikuntza, babesa, ziklo berria zituzten ardatz.\nAdibide gisa, hona neguko solstizioa oso modu desberdinean ospatzen duten hainbat herri:\nJaponia: Amaterasu, eguzkiaren jainkosa omentzeko jaia.\nLaponiako Saamien herria: Beiwe jaia ospatzen dute, eguzkiaren jainkosa hori ere.\nGabonak, kristauen ospakizunik ezagunena izango da, Jesusen jaiotza ospatzeko.\nMaliko dogon herria: Goru izeneko ospakizuna, uztaren azken errituala.\nIkusi gehiago hemen (informazioa gaztelaniaz): https://es.wikipedia.org/wiki/Solsticio_de_invierno\nBeraz, gaur egun zer ospatzen dugun oso argi ez badugu ere, dudarik ez dago aldaketa sasoia dela.\nHortaz, Io, Saturnalia, Ave Sol Invictus, Solstizio zoriontsua edo Eguberri on! Bakoitzak har dezala nahi duena.\nHori bai, edonola ospatzen duzula ere, ondo-ondo pasa!


Uztailaren hemezortzia | El Diario Vasco\nBelaunandien arabera, batzuentzat data ez zen esanguratsua\nARANTXA URRETABIZKAIA Martes, 16 julio 2019, 11:30\nBileraren bukaeran hurrengo hitzordurako data eztabaidatzen ari ginen, nik aste honetan ezin dut, nik datorren asteartean ezin, ez bada azken orduan... Azkenean hurrengo osteguna aukeratu zen eta hitzordua apuntatzerakoan norbaitek esan zuen egun hura seinalatua zela, alajaina, uztailaren hemezortzia.\nGalde ikurrak marraztu ziren taldeko bizpahiruren begietan. Uztailaren hemezortzia, errepikatu zuen, baina galde ikurrak ez ziren ezabatu. Orduan pentsatu zuen agian arazoa hizkuntza zela, gaztelera erabili ezkero datak beste oihartzun bat izango zuela. 'Dieciocho de julio' esan zuen.\nAlferrik. Adiskideak esplikatu behar izan zuen egun zehatz horretan, 1.936.ean, altxatu zela Franco errepublikaren kontra. Han bilduak geunden guztiak frankismoaren biktimen eskubideen aldekoak ginen baina, belaunaldien arabera, batzuentzat data ez zen esanguratsua.\nZaharrok, aldiz, betiko genuen gogoan gordea uztailaren hemezortzia, burmuinean iltzatua. Urtea ere bai, baina batez ere eguna eta hilabetea zaizkigu esanguratsuak. Gazteek, berriz, ahaztua zuten xehetasun hori, frankismoak oraindik guztiongan duen eraginaren berri bazuten ere.\nEz dute, guk bezala, milaka aldiz entzun eskolan, elizan, kalean, irratian egun horretan hasi zuela Francok gerra, egun zehatz horretan lehertu zela berrogei urte iraungo zuen diktadura. Uztailaren hemezortzia infernuaren ataria da zaharrontzat, uztailaren egun soila gazte askorentzat\nGainera, aspalditik egun hori ez da festa eguna eta gutxitu dira iraganean zerua bera estaltzen zuten bandera gorri-horiak. Taldeko gazteentzat uztaileko egun arrunta besterik ez da. Bilera hartan zeuden gazteek ez zekiten ere zergatik esaten genion piper potoa banderari.\nOrduan etorri zitzaidan gogora iaz, urriaren bukaeran, autobusaren ilaran nire atzean zeuden ikasleek komentatu zutela azaroaren bata festa eguna zela, are unibertsitatean. Ez zekiten, ordea, zergatik. Neska batek esan zuen santuren bat izango zela, egun bakoitzak gutxienez santu bat duela ez balekite bezala. Kostata eutsi nion azaroaren egun horretan santu guztiak biltzen direla esateko tentaldiari. Zorioneko ezjakintasuna. Benetako doktrinatzea zer den jakin nahi duenak, galde diezaiola uztailaren hemezortzia entzun edo irakurtzerakoan, hainbeste urteren buruan, oraindik gogoan atximur bat sumatzen duenari.\nABESTI BAT ZURETZAT SATELITEAK


Zekale, gari eta mahaspasadun ogia |\n← Pa amb tomello\nUrtebete blogosferan!!! →\n13 responses to “Zekale, gari eta mahaspasadun ogia”\n21:18 abendua 12, 2010\nmmmm….zein ona Mari\n09:45 abendua 13, 2010\nAhhh! Mahaspasa eta intxaur ogia… Ahhh! Ni Ibanen ikastaroetara joateko arrazoi garrantzitsuena… Pena, etxean egindakoak ez direla berdin ateratzen…\nBeno, baina zeintzuk izan ziren Juantxok emandako aholku horiek? Nire ama orea ere gehienetan nahiko makal egoten da, beraz, eskertuko nituzke aholku horiek publiko egingo bazenitu…\n18:05 abendua 13, 2010\nIntxaursu, ea hemendik gutxira probatzeko aukera daukazun…\nIrune, funtsean orea berritzea izan da aholkua: 20gr-rekin abiatu, eta ura eta irina erantsiaz elikatuz joan, tenperaturari adi egonaz. Hori bai, irina zekalezkoa, eta ura mahaspaxak beratzen egondakoa. Likidoegia ote zegoen ere komentatu zidan (argazkiak zeuzkan), beraz beti proportzioan irin gehixeago bota diot. Mimoen beharrean zegoen, itxuraz. Eta Juantxo hor egon da, jarraipen konstantea egiten eta animatzen. Hemendik aurrera ardura gehiagorekin zaituko dut, dudarik gabe. Eta uste dut faktore oso garrantztisua TENPERATURA dela. Neguan gaude, kopon!!!\n09:12 abendua 14, 2010\nItxura bikaina dute Mari! Nik bigarren artzidura askoz laburragoa egin izan dut beti,, bai negu eta bai uda,, eta ogiak labean askotan “lehertu” egiten zitzaizkidan,, aurrekoan Robin Food-en Iban ikui eta gero, harrituta entzun nuen bigarren hartzidure hain luzea izatearena, eta bai, nire ogiek behar zuten denbora hori. Eneee, mimoso xamar jartzen da ama orea negu garaian! Badakizu trukua jada, mimoak!\n13:00 abendua 15, 2010\naurreko “adreilu” haiek errepikatu nahi ez nituenez, pazientziarekin jokatu nuen, eta benetan handitu zirela zihurtatu arte ez nituen laberatu nahi izan. Orain arte nik ere motzagoa egin izan dut, baina banetoietan askoz azkarrago hartu izan dute bolumena. Negua, badakizu. Eta hori berogailua duten etxeetan bizi garela, zorionez…\n22:47 abendua 14, 2010\nZorionak!!!!, ederto egin duzu eta. Ederto bi aldetatik, esperantza ez galtzeagatik eta maixu-maixuari kontsulta egiteagatik. Nik uste dut horretarako gaude talde honetan, beste guztiei eskua luzatzeko eta hasiberriei ere bai. Ni oso pozik nago zugatik. Merezi duzu eta. Ogia, ederra seguru. Zure emaitza berrien zain nauzu.\n13:12 abendua 15, 2010\nbatzutan ni ere neure buruarekin harrituta geratzen naiz, hilabete batzutan zenbat aurreratu dudan ikustean. Blog hau irakurtzen hasi nintzenean pila bat flipatzen nuen, eta orain… Hala ere badakit asko dagoela ikasteko, eta zuen laguntzarekin aurrera egingo dut, hori zihur!\nOraindik zure kroasan haiek egitera iritsi behar dut, lehen baino gertuago ikusten ditut, baina urruti hala ere.\n16:34 abendua 16, 2010\nIkusten denez ama orea primeran duzu jadanik! Izugarrizko itxura du ogi horrek!\n20:31 abendua 17, 2010\nbai, momentu batez berriro zerotik hasi beharko nuela pentsatzera iritsi banintzen ere. Milesker, ea laister egoten garen, mxk.\n23:19 abendua 16, 2010\nGustura zaude e! Asko pozten naiz, benetan.\nBaina, nola antzematen diozu laberako prest dagoela? Eman al dizu trukoren bat Eibartar doktoreak? Nik niri ondo datorkidanean (ez dut inoiz hiru edo lau ordi itxaron izan) laberatzen dut baina agian formalidade pixka baten beharrean egongo naiz…\n20:40 abendua 17, 2010\nAupa Jo, zmz!\nNi normalean errezetak zehatz-mehatz jarraitzera mugatzen naiz, ez daukat bestelako intuizio edo begi klinikorik. Gertatzen da ogi honi neurria nahiko hartuta diodala, eta 2. hartziduran banetoietan hartzen duten bolumena askotan ikusi dudala. Hauei asko kostatzen zitzaienez, pila bat eduki nituen, eta hala ere normalean baino gutxiago igo ziren. Seguruena, galirin erdi-integrala zeramalako, dena indarrekoa izan beharrean.\nMxk, ea noiz ikusten dugun zure kutixiren bat, animo!\n09:20 abendua 18, 2010\nBueno, aholkulari papera dirudienez, ondo bete nuen. Hemen dagoen emaitza ikustea besterik ez dago ;). Ikaslea, ona ere, ez?\nEsan nizun bezala, ama ore batekin “akabatzea” ez da bat ere erreza. Sarritan pasatzen zaiguna zera da, pazientzia falta dugula, besterik ez. Bizitza honen erritmotik irtetzea ez da batere erreza eta. Lortu zenuen, eta helmuga hori zenez dena primeran atera zitzaizun.\nFermentazioarena ondo egin zenuen, senari jarraituz.\nNormalean denborarekin neurtzen ditugu eta nire ustez neurria orea izan beharko luke. Ogi bati neurria hartu diogunean, orduan bai denborarekin neurtu dezakegula. Sarritan, sobrefermentazioaren beldurra dugu eta horrek asko mugatzen gaitu.\nBueno, ba momentuz besterik ez, zorionak Mari :).\n20:26 abendua 19, 2010\negia da, askotan bizimoduak dena jarraian egitera eramaten gaitu, gauza bat bestearen atzetik, eta zerbaitek denbora gehiago eskatzen badu…. ñooo! kosta egiten zaigu ematea.\nMuxu handi bat, ea hurrengo kddn ikusten garen, hala espero dut!


Euskararen Ginkanan parte hartzen ari gara - Artzape\nEuskararen Ginkanan parte hartzen ari gara\nSare sozialetako bideo bat tarteko, hainbat herritarrek badakizue zerbait, baina kontatu egin nahi dizuegu: Artzape Euskara Elkarteko kideok izena eman dugu Euskararen Ginkanaren 6. edizioan. Ekoguneak “euskaraz eta euskararekin dibertitzeko” antolatzen du taldekako lehiaketa hori, eta Euskaltzaleon Topaguneak koordinatzen du.\nAurtengo gaia hizkuntza-praktika ekologikoak dira, eta dagoeneko bi aste daramatzagu horri lotutako probak burutzen. Mementoz ongi doakigu, eskura zitezkeen puntu guztiak irabazi baititugu, 22 hain justu. Dena den, lehen fasea amaitzeko beste hiru zeregin gainditu behar ditugu, eta adi egon, agian zuen laguntza ere beharko baitugu.\n“Hau guztia zertarako?”, pentsa dezakezue. Antolatzaileek diote lehiaketaren helburua dela “herritarren artean hizkuntzekiko sentiberatasuna eta euskararen erabilera sustatzea”. Bat egiten dugu asmo horrekin, baina, tira, aitortu beharko ARTZAPErentzat 3.000 euroko saria eskuratzeko asmoz apuntatu garela.


Urdaibaiko itsasertza garbitzeko jardunaldia antolatu dute ekainean | El Diario Vasco\nSociedadUrdaibaiko itsasertza garbitzeko jardunaldia antolatu dute ekainean\nZaborra jasotzeko kanpaina Ozeanoen Nazioarteko Egunean egingo da / Fotolia\nHilaren 8rako antolatu dute 'Zero Plastiko Urdaibai' ekimena; 3.000 boluntarioren laguntza nahi dute lortu\nDVDonostia Sábado, 13 abril 2019, 11:41\n'Zero Plastiko Urdaibai' ekimena antolatu dute ekainaren 8an, Urdaibai Biosfera Erreserbaren itsasertza garbitu eta bertako zaborrak jasotzeko. 3.000 boluntarioren inplikazioa beharko da eta ozeanoetan eta itsasoetan plastikoarekin dagoen arazoaren gainean sentsibilizatu nahi da. Bermeoko Izaro Sub urpeko kirol taldeak, Eusko Jaurlaritzako Ingurumen, Lurralde Plangintza eta Etxebizitza Sailak -Urdaibaiko Biosferako Erreserbaren zerbitzuaren bitartez- eta Bizkaiko Foru Aldundiak antolatu dute ekimena.\nAntolakuntzako iturriek jakinarazi dutenez, jarduera goizean zehar egingo da, Gaztelugatxeko Donianetik Elantxobera arte doan itsasertzeko eremuan. Eremua 14 zatitan banatuko da, eta bakoitzean kontrol puntu bat instalatuko da, parte hartzaileei eskularruak eta zabor poltsak emateko. Lehorreko jarduerarekin batera, itsasoan ere zaborrak batuko dira, Izaro Sub taldeko urpekariekin eta gertuko portuetan dauden itsasontzien laguntzarekin.\nBildutako hondakin guztiak Ekoetxea Urdaibai landetara eramango dira, hau da, Eusko Jaurlaritzak Busturiko Madariaga dorretxean duen ingurumen hezkuntza zentrora, pisatu, sailkatu eta birziklatzeko.\nDatozen asteetan informaziorako webgune bat jarriko da martxan, jardueran parte hartu nahi duten boluntarioen datuak biltzeko, eta helburu nagusia Urdaibaiko eskualdeko biztanleak eta familiak izango dira.\nKanpaina Ozeanoen Nazioarteko Egunean egingo da, ekainaren 8an, erabilera bakarreko plastikoen gainean kontzientzia sortzeko. Ozeanoak kutsatzen dituzten hondakinen %70 dira dagoeneko baztertu diren arrantza aparailuak, mikroplastikoak eta erabili eta botatzeko plastikoak, esaterako, poltsak, mahai tresnak edo edalontziak.


Aratoste asteburuan egin ditugun ARGAZKIAK GURE MEDIATEKAN ikusteko moduan dauzkazue - etakitto.eus\nAratoste asteburuan egin ditugun ARGAZKIAK GURE MEDIATEKAN ikusteko moduan dauzkazue\nAspaldiko partez aurtengo Aratosteak hotz eta euri artean ospatzea tokatu zaigu, baina, hala ere, aurreikusita zegoen egitarauari jarraitu zaio eta jaiak asteburua bete du. Azken urteotako martxan, barixaku iluntzean sartu ginen Aratosteetan bete-betean, Hungariatik etorritako kaldereroen kalejira Urkizutik abiatzearekin batera. Eta jaiaren pregoilariak …eta kitto! Euskara Elkartekoak izan ziren, elkartea sortu zela 25. urteurrena bete dela-eta.\nZapatuan, euria zela eta, eguerdian egitekoa zen koadrilen kalejira bertan behera laga behar izan zen, baina lehiaketarako izena eman zuten taldeek euren koko-jantziak erakutsi zituzten, Untzagako karpan egin zen desfile modukoan. Koadriletako kideen umore onari esker, erakustaldia ikusgarria izatea lortu zuten. Lehiaketan ‘Orgullo guay’, ‘Sumendixa’, ‘Lapurrak’, ‘Plan plin plan’ eta ‘Tlaxcalixtlahuacako hildakuak’ koadrilek hartu zuten parte eta Mexikoko hildakoen jaia “berpiztu” zuten taldekoek irabazi zuten. Eta lehiaketatik kanpora ere, koadrilek girotu zuten eguna.\nEta atzo, berriz, …eta kitto! Euskara Elkartearen eskutik egin zen Play-back lehiaketan parte hartu zuten gazteen dantzek eta DJ Arnoren musikak Aratoste Domekako arratsaldea ederto girotu zuten. ASTEBURUKO ARGAZKIEKIN EGIN DITUGUN BILDUMAK GURE MEDIATEKAN PREST DAUDE, NAHI DUENAK IKUSTEKO PREST.\n« Eibar da aurkariaren areara baloi gehien erdiratzen dituena 1. Mailan Alfako langileei babesa azaltzeko sinadurak biltzen eta bono-laguntzak saltzen hasi dira »


Bilboko Udalak alde zaharreko San Nikolas Jauregia zabalduko du jendearentzat\nBilboko Udalak alde zaharreko San Nikolas Jauregia zabalduko du jendearentzat, ondarearen hedapenerako Bilbao Izan programaren bitartez, ekimenaren arrakasta ikusita uztailean lehen aldiz izango diren bisita gidatuetan.\nUztailaren 5etik 29ra pertsona guztiek, BBVA Fundazioaren egoitza den estilo neoklasiko frantseseko jauregitxoa bisitatzeko eta bere historiari, arkitekturari eta jatorrizko elementu asko kontserbatzen dituen barne diseinuari buruzko xehetasun guztiak ezagutzeko aukera izango dute.\nBilboko Udaleko Kultura Sailak joan den maiatzean ekin zien berriro Hiriko eraikin enblematikoetara egiten ziren bisita gidatuei, ondarearen hedapenerako Bilbao IZAN programaren barruan. Edizio honetan, XIX. mendearen amaierako eta XX. mendearen hasierako hainbat jauregitan zentratuko da. 2010ean martxan jarri zen jarduerak gero eta bisita gehiago izan ditu, jendeak gero eta harrera hobea eskaini baitio. Hori dela eta, aurten, lehen aldiz, uztailerako ere programatu dira, maiatzean, ekainean eta irailean egiteaz gain.\nMaiatzean jendeak Olabarri jauregia bisitatu ahal izan bazuen eta ekainean Alde Zaharreko zenbait jauregitxo, datorren uztailean, izen bereko plazatxoan dagoen San Nikolas jauregiak zabalduko ditu ateak. Banco de Bilbao izenekoaren, Hiriko lehenengo bankuaren, egoitza izan zen, eta une honetan higiezinak banku horrekin lotuta jarraitzen du, BBVA Fundazioaren egoitza baita. Bisitak uztailaren 5etik 29ra izango dira, eta plaza datorren ASTELEHENETIK, ekainaren 27tik, aurrera erreserbatu ahal izango da.\nBBVAren egoitza San Nikolas eraikinean dago, arbelezko mantsarda erremate tipikoa eta ukitu frantsesa dituen estilo neoklasikoko jauregitxoan. XIX. mendean eraiki zen, Eugéne Lavalle Pariseko arkitektoaren planoetan oinarrituta. Lanak Bordeleko Jamain, Pére et fils kontratistei esleitu zitzaizkien. Lehenengo lanek, garai hartan oso kopuru handia zen 395.000 franko balio izan zituen.\nSan Nikolaseko Ostatua izan zenak eta ondoan zeuden zenbait etxek hartzen zuten orubean eraikia, lehenengo harria 1865eko martxoaren 30ean jarri zen, Areatzako angeluan, eta 1868ko urtarrilaren 7an zabaldu zen jendearentzat. Bankuaren bulegoak patio txikiari zegokion lekuan instalatu ziren, fatxada amaituta zegoen arren, Foruen eta Ascao kaleen artean oraindik ere etxe batzuk zeudelako. Azalera hori patio handiak eta Kutxa zerbitzuek hartu zuten ondoren.\n1881ean eraikina handitu behar izan zen. Oraingo honetan proiektua Enrique Epalza arkitektoak –1896an udal arkitekto izendatutakoak– egin zuen. Bera izan zen garai hartan 243.500 pezeta, oso kopuru garrantzitsua, kostatu ziren obren zuzendaria. Denborak ez du asko aldatu eraikinaren barrualdea, jatorrizko elementu asko kontserbatzen dituen arkitekturako harribitxi txikia. Bertan lehenengo bankuaren sukurtsal txikia ere ikus daiteke. Une honetan higiezinak hainbat kultur jarduera jasotzen ditu, kontzertuak, hitzaldiak eta jardunaldiak, baina barrualdea bisitatzeko eta gune pribatura sartzeko aukera orain zabaldu da, BBVA Fundazioaren eta Bilbao IZAN programaren arteko lankidetzari esker.\nBisitak euskaraz eta gaztelaniaz izango dira, astearteetan eta asteazkenetan 10:00etan, 16:30ean eta 18.00etan; ostegunetan 10:00etan, 12:00etan eta 16:30ean (16:30ean euskaraz) eta ostiraletan goizeko 10:00etan, datorren uztailaren 29ra arte. Bisita euskaraz egin nahi duten taldeek eguna eta ordua adostu ahal izango dute. Bisitak ordubete eta erdi inguruko iraupena izango du, eta talde bakoitzak, gehienez ere, 30 pertsona izango ditu. Hori dela eta, beharrezkoa izango da aurretik erreserba egitea 94 401 00 10 telefono zenbakira deituz (astelehenetik igandera, 08:00etatik 20:00etara), datorren ASTELEHENETIK aurrera.\nBilbao IZAN programa duela hamar urte sortu zen, Bilboko biztanleei eta interesa duten guztiei, hiriaren historia, ondarea, eta gaur egun Hiria osatzen duten guneek denboran zehar izan duten bilakaera eta eraikuntza ezagutarazteko. Asmo horrekin zenbait ekimen gauzatu dira, horien artean, auzoetara egindako bisita gidatuak “Bilbo, hil bakoitzean auzo bat”, “Botxoko mendi-mazelak deskubritzen” eta “Hamabi begirada Bilbori” programen bitartez. Auzoetara egindako bisita gidatuen programari jarraipena emanez, Kultura eta Hezkuntza Sailak beste pauso bat eman zuen, bere arreta, ondarearen ikuspegitik bereziak diren Hiriko eraikinetan jarriz. Orain arte Bilboko 19 eraikin berezi bisitatu dira.\nBISITA GIDATUAK SAN NIKOLAS JAUREGIRA\n(Topalekua: San Nikolas plaza, 4)\nUztailaren 5etik 29ra\nAstearteetan eta asteazkenetan: 10:00etan, 16:30ean eta 18.00etan\nOstegunetan: 10:00etan, 12:00etan eta 16:30ean (16:30ean euskaraz)\nDoakoa. Erreserba zabalik ekainaren 27tik aurrera: 94 401 00 10 / 010 (astelehenetik igandera goizeko 08:00etatik arratsaldeko 20:00etara


"Afrikako zeharkaldia zaila bada ere, bai fisikoki bai psikologikoki, Europakoa gogorragoa izan daiteke" - Diario de Noticias de Alava\nAmets Arzallus 'Miñan' liburuaren idazlea\nGaurkoan Amets Arzalllus hurbilduko da Oihanederrera bere nobela aurkeztera. Liburuaren izenburua 'Miñan' da eta Ibrahima Balderen bizitza kontatzen du\neunate f. dominguez / ruben plaza 22.10.2020 | 00:17\nAmets Arzallus 'Miñan' liburuaren idazlea Ruben Plaza\nGASTEIZ– Ibrahima kamioi batean zebilen aprendiz Ginean, egun batean amak deitu zuen arte: anaia txikia falta zen etxean eta haren bila abiatu zen. "Basamortua gurutzatu; pasatzaile, polizia, bahitzaileekin topo egin; egarria, gosea, mina ezagutu. Afrikatik Europarako bidea". Ibrahima Balderen bizitzaren kronika da Miñan izeneko nobela hau, hark ahoz eta Amets Arzallus Antiak letraz idatzia. Nobelak urtebete darama argitaratuta eta gaur liburuaren inguruko zalantzak eta kezkak argi-tzeko solasaldia egingo da Oihaneder Euskararen Etxean.\nZer nolako harrera izaten ari da liburuaren aurkezpena?\n–Oso ondo, liburua duela urtebete aurkeztu zen. Orain, aurkezpenak baino solasaldiak egiten ditugu; jendea liburua irakurrita etortzen da eta horren inguruan dituzten galderak eta zalantzak egiten dizkidate, kezkak. Migrazioaz, Ibrahimako egoera zehatzaz eta ordutik izan duen bilakaeraz hitz egin dugu.\nEta zein da Ibrahima Balderen egungo egoera?\n–Egoera gogorrean jarraitzen du. Ibrahimak asiloa eskatu zuen, eta denbora batez asilo politikoa eman ala ez aztertu behar izan zuten. Baina, azkenean, bere historia oso gogorra den arren, ez zuten asilo politikorako arrazoitzat hartu. Liburua atera zenean, iazko urrian, asilo politikoa ukatu zioten eta egoera irregularrean utzi zuten. Garraio astunaren munduko tailer batean treba-tzen jarraitu du eta ahal duen moduan aurrera egiten jarraitzen du. Afrikako zeharkaldia zaila bada ere, bai fisikoki bai psikologikoki, Europakoa gogorragoa izan daiteke.\nNon bizi da orain?\n–Ibrahima Madrilen bizi da. Asiloa eskatzeko prozeduran zehar, Iruñean aterpea eman zioten. Gero Oñatin eta gero Madrilen. Asiloa ukatu ziotenean, Madrilen zegoen eta han geratu zen fromakuntzan jada hasita zegoenean eta jarraitzen hutsi zioten.\nHain zuzen ere, immigrazioaren gogortasuna da zure liburuan islatzen dena.\n– Bai, bere historia aztertuz eta liburua irakurriz, migratzaile askok bizi duten historiaz ohartzen zara, pasadiso gogorrak eta biziraupen frogak Afrikan batez ere konstanteak direla imajinatzen dugu, baina Europan ere bai. Ibrahima Irunen bizi izan zen denbora batez, bere ingurua eraiki behar izan zuen eta lortu zuenerako, beste leku batean hutsetik hastea egokitu zitzaion. Zuhaitz baten erraia atera eta beste leku batean uztea bezala da. Gogorra da zerotik etengabe hastea, eta pertsonen indarrek ere mugak dituzte.\nNola sortu zen liburu honetan lan egiteko ideia?\n–Irungo harrera-sarean ezagutu nuen. 2018an, sare horretan kolaboratu nuen Ibrahima ezagutu nuenean. Asiloa eskatzen zutenei galdeketa bat egiten zitzaien kasuak ikertzeko. Nik txostena prestatzen laguntzen nien, elkarrizketa txiki bat egiten nien asiloa eskatzeko prozesuan laguntzeko; elkarrizketa txiki bat egiten nien beren asilo ekonomikoan laguntzeko, eta Ibrahimarkekin ere horrela hasi nin-tzen, baina gero lan pixkat bat luzatu zen, harremana ere sakondu zen eta txosten horrek beste bide bat hartu zuen.\nZenbat denbora eman zenuen eleberri honetan lanean?\n–Urrian ezagutu nuen Ibrahima, eta azaroan hasi ginen asiloa eskatzeko elkarrizketarekin. Maiatzean liburua idazten ari nintzen, berak esaten zidana transkribatzen, forma ematen... puzzlea eraikitzen. Hamar bat hilabete eman nituen liburuarekin lanean.\nZer izan da gehien hunkitu zaituena edo gehien gustatu zaizuna liburuan azaldu duzun Ibrahima Balderen historia pertsonalean?\n–Zaila da hainbeste zoritxarreko bizitza batek zerbait gustatzen zaidala esatea, baina bere historian indar handia ikusi nuela esango nuke. Zirrara handia eragin zidan berak Europan zegoela esan izanak, baina bera ez zela bere etxetik irten hona iristeko asmoz, ez zuen amets hori. Horrek, logika berri bat sortu zuen nire begiradan, migranteei begiratzeko moduan, migratzaile guztiak berdin ikusten ditugula uste dut, baina Ibrahimarekin ulertu nuen bide, arrazoi eta motibo desberdin asko daudela. Eta bestetik bereziki interesa ikusi nion eta gustatu zitzaidan bere kontatzeko modua.\nBigarren zati batetan pentsatzen zaude jada?\n–Ez, ez gara nobelarako bigarren zati batean pentsatzen ari. Nahiko lan izan da liburu hau egitea, batez ere Ibahimaren bizitza eta ibilbidea lehen pertsonan kontatzea ez da erraza izan eta, horregatik, uste dut nahikoa egin dugula. Pozik gaude egindako lanarekin. Hor dago ikusgai nahi duenarentzat, jakiteko nolakoa izan daitekeen migratzaile baten bizitza partikularra gure herrialdera iritsi aurretik, zer arrazoi ditue eta nola datozen ulertzeko.


Little Sun lanpara diamante !-- Facebook Pixel Code -->\nVan Gogh txikia\nEskailera dosierra , 1951\n1936ko Bugatti, Atlantic ibilgailuaren irudia\nLagunaren prezioa 29,75 €\nDiamante itxurako eguzki-lanpara, mendira, jaialdietara edo hondartzara eramateko aproposa, baita etxea, lorategia edo terraza argiztatzeko ere. Irakurketa-lanpara gisa erabiltzeko euskarria du. Intentsitate erregulagarria: bost orduko kargak eguzkitan konfigurazio ahulenean 50 ordu baino gehiagoko argia suposatzen du, edo lau ordu konfigurazio bizienean.\nOlafur Eliasson artistak eta Frederik Ottesen ingeniariak diseinatua, Little Sunek energia garbia, arduratsua eta eskuragarria ematen die munduko hainbat herrialdetan elektrizitaterik gabe bizi diren pertsonei. Little Sun lanpara bat erosten den bakoitzean, argindarrik gabe bizi den beste pertsona bati ematen zaio lanpara bat arrazoizko prezioan. Proiektu global honek bi milioi bizitza baino gehiago aldatu ditu eguzkiaren boterearen bidez.\nMateriala: ABS birziklagarria, aire zabalarekiko eta UV izpiekiko oso erresistentea.\n7,9 x 7,9 x 2,7 cm\nPrezio honetatik gora 15,00 €\nGuggenheim Bilbao Sheet belarritakoak\nPrezio honetatik gora 69,00 €


21. zk., 2020ko urtarrilaren 31, ostirala\nPDF (340 KB - 13 orri.)\nEBAZPENA, 2020ko urtarrilaren 10ekoa, Plangintza, Antolamendu eta Ebaluazio Sanitarioko zuzendariarena, osasun-prestakuntza espezializatua emateko tutoreak akreditatzeko eta berrakreditatzeko prozedurarako deialdia egiteko dena (martxoaren 6ko 34/2012 Dekretuak ezarri zuen prozedura hori).\n2008ko otsailaren 8ko 183/2008 Errege Dekretuak osasun-zientzietako espezialitateak finkatzen eta sailkatzen ditu, eta osasun prestakuntza espezializatuko alderdi konkretu batzuk garatzen ditu. Bada, errege-dekretu horrek 12.2 artikuluan ezartzen duenaren arabera, autonomia-erkidegoek, tutoreen gaitasunak egokiak direla eta mantendu egingo direla bermatzeko, tutoreak akreditatzeko eta akreditazio horiek aldian-aldian berritzeko ebaluazio-prozedura batzuk arautuko dituzte, hala baitago ezarrita 2003ko azaroaren 21eko 44/2003 Legearen 10.1 eta 3. artikuluetan. Horretarako, kontuan hartuko dira, besteak beste, espezialista gisa esperientzia jarraitua izatea, irakaskuntzan esperientzia izatea, etengabeko prestakuntzako jarduerak, ikerkuntzako eta kalitatearen hobekuntzako jarduerak, eta irakaskuntzako metodologietan prestakuntza espezifikoa izatea. Kontuan hartuko dira, halaber, kalitateari buruzko ebaluazioen emaitzak, eta lortutako gogobetetzea neurtzeko inkesten emaitzak.\nHalaber, lege horren lehen xedapen gehigarriaren lehen apartatuan ezartzen denaren arabera, osasun-zientzien espezialitate sortu berrietan eta legea indarrean jartzean garatu gabe edo ezarpen-aldian dauden espezialitateetan, tutoreak izendatzeko eskatzen diren betekizunen ordez, nahikoa izango da behar den espezialitatearen lanbide-eremuan esperientzia dagoela egiaztatzea, betiere, Osasuneko, Gizarte Zerbitzuetako eta Berdintasuneko Ministerioak eta Hezkuntza eta Zientzia Ministerioak espezialitate bakoitza egiaztatzeko betekizun nagusiak onartzean zehaztutako moduan. Familia eta komunitateko erizaintzaren espezialitateari dagokionez, maiatzaren 9ko PRE/861/2013 Aginduaren bidez, hots, familia eta komunitateko erizaintzan eta familia eta komunitateko medikuntzan espezialistak prestatzeko irakaskuntza-unitate multiprofesionalen akreditazio-baldintzak ezartzen dituen aginduaren bidez, tutoreak izendatzeko eskatzen diren betekizunen ordez, agindu horren I. eranskinaren bigarren puntuan ezarritako irizpideak ezartzen dira, behin-behinean, eta, gehienez ere, 2 urterako, erizaintzako espezialitateei buruzko apirilaren 22ko 450/2005 Errege Dekretuaren bigarren xedapen iragankorrean aurreikusitako gaitasunaren ebaluazio-proba amaitzen denetik aurrera.\nEuskal Autonomia Erkidegoari dagokionez, martxoaren 6ko 34/2012 Dekretuak Euskal Autonomia Erkidegoaren osasun-prestakuntza espezializatuko sistema antolatzen du, eta kide bakarreko irakaskuntza organoak ezartzen ditu. Bada, dekretu horren 21. eta 25. artikuluetan dago zehaztuta zer akreditatze- edo berrakreditatze-prozedura bete behar den tutoretza eginkizunetarako. Prozedura hori hasiko da, hain zuzen ere, Osasun Saileko Plangintza, Antolamendu eta Ebaluazio Sanitarioko zuzendariak epea irekitzen duenean eskabideak aurkezteko.\nAurreko arauetan xedatutakoa betetzeko, honako hau\nLehenengoa.– Deialdia onartu eta argitaratzea Euskal Autonomia Erkidegoan prestakuntza espezializatua emateko tutoreak akreditatzeko eta berrakreditatzeko, II. eta III. eranskinetan aurreikusitako oinarrien arabera.\nBigarrena.– Administrazio-bidea amaitzen ez duen ebazpen honen aurka, gora jotzeko errekurtsoa aurkez dakioke Osasuneko sailburuordeari, hilabeteko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 121. artikuluan eta hurrengoetan xedatutakoaren arabera.\nHirugarrena.– Ebazpen honek ondorioak izango ditu EHAAn argitaratu eta hurrengo egunetik aurrera.\nVitoria-Gasteiz, 2020ko urtarrilaren 10a.\nOSASUN-PRESTAKUNTZA ESPEZIALIZATUKO TUTOREAK AKREDITATZEKO DEIALDIAREN OINARRIA\nLehenengo oinarria.– Helburua.\nPlangintza, Antolamendu eta Ebaluazio Sanitarioko Zuzendaritzak izango du prozedura honetarako zein eskabideak izapidetzeko eta ebazteko eskuduntza.\nBigarren oinarria.– Eskatzaileen betekizunak.\n1.– Osasun-prestakuntza espezializatuan tutoreak akreditatzeko deialdi honetan, egoiliarren tutoretza-eginkizunak landu nahi dituztenek parte hartu ahal izango dute, martxoaren 6ko 34/2012 Dekretuak zehazten duen tutore nagusiaren ezaugarriekin, baldin eta betekizun hauek betetzen badituzte:\na) Osasun-zientzietako espezialistaren titulua eduki behar dute, tutore izan nahi duten espezialitatean.\nb) Zerbitzu aktiboan egon behar dute irakaskuntza-zentro edo unitate akreditatuaren edozein egituratan.\nc) Gutxienez urtebeteko esperientzia eduki behar dute beren espezialitateari berariaz dagokion sorospen-jardueran, irakaskuntza-zentro edo unitate akreditatuan bertan.\n2.– Deialdi honetan parte hartu ahal izango dute baita familia eta komunitateko erizaintzako egoiliarren tutore gisa akreditatuak izan nahi dutenek ere, baldin eta baldintza hauek betetzen badituzte:\na) Zerbitzu aktiboan egotea dagokien irakaskuntza-zentro edo unitate akreditatuaren edozein egituratan.\nb) Esperientzia egiaztatua eta jarraitua izatea familia eta komunitateko erizaintzaren lanbide-eremuan, azken bost urtean.\nc) Familia eta komunitateko erizaintzaren ikerketa edo komunikazio zientifiko espezifikoko proiektu batean parte hartu izana azken bost urteetan.\n3.– Deialdi honetan parte hartu beharko dute martxoaren 6ko 34/2012 Dekretua (Euskal Autonomia Erkidegoaren osasun-prestakuntza espezializatuko sistemaren antolamenduari buruzkoa) indarrean sartu ondoren behin-behineko izendapena duten eta tutoretza lanean jarraitu nahi duten tutoreek.\nHirugarren oinarria.– Eskabideak aurkezteko bide eta epea.\nEskabideak aurkezteko epea ebazpen hau Euskal Herriko Agintaritzaren Aldizkarian argitaratu eta hurrengo egunean hasiko da eta aurtengo abenduaren 31n bukatuko da.\n2.– Aurkezteko bidea.\nEbazpen honen III. eranskinean dagoen ereduaren arabera aurkeztuko da prestakuntza espezializatuko tutore gisa akreditatzeko eskabidea.\n2.2.– Aurkezteko lekua.\nEskabideak bitarteko elektronikoen bidez aurkeztu behar dira Eusko Jaurlaritzaren egoitza elektronikoan (https://www.euskadi.eus/y22-home/eu/) eskuratu daitekeen formulario normalizatua erabiliz, Administrazio Publikoen Adminsitrazio Prozedura Erkidearen urriaren 1eko 39/2015 Legearen 14. artikuluaren arabera eta Administrazio Elektronikoaren otsailaren 21eko 21/2012 Dekretuaren 28. artikuluko lehenengo paragrafoaren arabera.\nEskatzaileek nahi duten hizkuntza ofizialean aurkeztu ahal izango dituzte eskabidea eta erantsi beharreko gainerako agiriak. Orobat, eskabidea aurkeztu izanaren ondoriozko jarduketetan, eta prozedura osoan, erakunde eskatzaileak hautatutako hizkuntza erabiliko da, Euskararen Erabilera Normalizatzeko azaroaren 24ko 10/1982 Oinarrizko Legearen 6.1 artikuluak ezartzen duenari jarraituz.\n2.3.– Eskabidearekin batera aurkeztu beharreko agiriak.\nEskabide-dokumentu normalizatuarekin batera, agiri hauek aurkeztu behar dira:\nb) Eskakizunak betetzen direla adierazten duen dokumentazioa («osasun zientzietako espezialista» tituluaren kopia eta emandako zerbitzuen egiaztagiria).\nOsakidetzaren barruan daudenek a) eta b) puntuetako agirien ordez Osakidetzako curriculum estandarizatua aurkeztu ahal izango dute. Nolanahi ere balidatuta egon beharko du eta bertatik ondorioztatu beharko da urtebeko esperientzia dutela gutxienez beren espezialitateari berariaz dagokion sorospen-jardueran, zentruan edo kreditatutako irakaskuntza unitatean bertan.\nc) Tutoretza-helburuei buruzko proiektua, atal hauek izango dituena:\n– Urteko eta amaierako ebaluazioa.\nd) Azken 5 urteetan familia eta komunitateko erizaintzaren arloko ikerketa eta/edo komunikazio zientifikoko proiektu espezifiko batean parte hartu izana egiaztatzen duen dokumentazioa (proiektuaren ikertzaile nagusiak egindako egiaztagiria edota komunikazio zientifikoaren kopia), espezialitate honetarako akreditazioa nahi bada.\n2.4.– Eskabideak zuzentzea.\nEskabide-inprimakiak ez badira guztiz betetzen, edo haiekin batera ez bada adierazitako dokumentazioa aurkezten, erakunde eskatzaileari hamar egun balioduneko epea emango zaio hutsegitea konpontzeko edo behar diren dokumentuak aurkezteko. Hori egin ezean, eskabidea ukatutzat joko dela adieraziko zaio.\nLaugarren oinarria.– Eskabideak balioestea.\nEskatzaileak aurkezten duen dokumentazioa balioespen-batzorde batek aztertuko du, zeinaren kideak Plangintza, Antolamendu eta Ebaluazio Sanitarioko zuzendariak izendatuko baititu. Honako kide hauek izango ditu batzorde horrek: akreditazioa lortzeko hautagaiak dituzten zentro edo unitateetako ikasketa-buruak, zentro edo unitate horietako irakaskuntza-batzordean parte hartzen duten tutore akreditatuak, eta Osakidetza Erakunde Publikoaren Zuzendaritza Nagusiaren eta Plangintza, Antolamendu eta Ebaluazio Sanitarioko Zuzendaritzaren ordezkariak. Guztira, gehienez ere, 7 kide izango dira.\nBalioespen batzordeak, behin dokumentazioa aztertuta, martxoaren 6ko 34/2012 Dekretuak zehazten duen tutore nagusiaren funtzioak kontuan hartuz, merezimenduen baremo bat ezarriko du, eta ebazpen-proposamena egingo dio Plangintza, Antolamendu eta Ebaluazio Sanitarioko Zuzendaritzari. Balioesteko prozesuan, eskatzaileek tutore izateko duten berariazko interesa balioetsiko duen elkarrizketa burutu daiteke.\nBosgarren oinarria.– Ebazpena.\nPlangintza, Antolamendu eta Ebaluazio Sanitarioko Zuzendaritzak ebazpen arrazoitu eta esanbidezkoa emango du, eskatutako akreditazioa onartzeko edo ukatzeko, eskabidea aurkeztu eta hiru hileko epean. Epe horren zenbaketa eten egingo da, interesdunek eskabideetan dauden hutsak zuzentzeko eta eskabide horiek hobetzeko behar duten denboran.\nEmaten den ebazpena eskatzaileari jakinaraziko zaio, eta horren berri emango zaie behar den irakaskuntza-zentro edo unitateko erakunde titularraren zuzendaritza-organoari eta behar den irakaskuntza-batzordeari.\nPlangintza, Antolamendu eta Ebaluazio Sanitarioko zuzendariaren ebazpen honen aurka, gora jotzeko errekurtsoa aurkez dakioke Osasuneko sailburuordeari, hilabeteko epean, ebazpen hau jakinarazi eta hurrengo egunetik aurrera, urriaren 1eko 39/2015 121 artikuluan eta hurrengoetan xedatutakoaren arabera.\nSeigarren oinarria.– Datu pertsonalen babesari buruzko informazio klausula.\nJakinarazten da «Prestakuntza eta garapen profesionala» izeneko tratamendu-jarduerarako erabiliko direla datu pertsonalak, hauei jarraikiz: datu pertsonalen tratamenduari eta datu horien zirkulazio askeari dagokienez pertsona fisikoak babesteari buruzko apirilaren 27ko 2016/679 Erregelamendua, Europako Parlamentuarena eta Kontseiluarena (Datuak Babesteko Erregelamendu Orokorra), eta Datu Pertsonalak Babesteko eta Eskubide Digitalak Bermatzeko abenduaren 5eko 3/2018 Lege Organikoa, eta horiek garatzen dituen araudia, zein datuen babesaren alorrean indarrean dauden gainerako arauak bete daitezen. Ezaugarri hauek ditu tratamenduak:\nHelburua: eskaerak kudeatzea eta osasun-prestakuntza espezializatua emateko tutoreak akreditatzeko eta berrakreditatzeko prozeduraren jarraipena egitea (Osasun Sailak egindako deialdia).\nLege-oinarria: interes publikoaren mesedetan zein tratamenduaren arduradunari esleitutako ahal publikoak gauzatzean egindako zeregina betetzeko behar den tratamendua da (Lanbide Sanitarioen Antolamenduari buruzko 2003ko azaroaren 21eko 44/2003 Legea).\nInformazio gehigarria: web helbide honetan aurkitu ahal izango duzu datu pertsonalen babesari buruzko informazio gehiago: https://www.euskadi.eus/rgpd/001055707\nOSASUN-PRESTAKUNTZA ESPEZIALIZATUKO TUTOREAK BERRAKREDITATZEKO DEIALDIAREN OINARRIA\nDeialdi honen helburua da Euskal Autonomia Erkidegoan osasun-prestakuntza espezializatua emateko tutoreen akreditazioaren berriztapena.\nOsasun-prestakuntza espezializatuan tutoreak berrakreditatzeko deialdi honetan parte ahal izango dute, martxoaren 6ko 34/2012 Dekretuak (Euskal Autonomia Erkidegoaren osasun-prestakuntza espezializatuko sistemaren antolamenduari buruzkoa) zehazten duen arabera egoiliarren tutoretza nagusiaren eginkizunak lantzeko akreditaturik izanik, akreditazioaren indarraldia amaitu baina eskatutako betekizun guztiak batzen dituztenek. Konkretuki 2014ko maiatzaren 19ko Ebazpenaren bidez 5 urteko espezialitateetan akreditaturiko tutoreek (euren akreditazioaren indarraldia 2019ko maiatzaren 18an amaitzen da), eta 2015eko ekainaren 2ko Ebazpenaren bidez 4 urteko espezialitateetan akreditaturiko tutoreek (euren akreditazioaren indarraldia 2019ko ekainaren 1ean amaitzen da) parte ahal izango dute.\nEskabideak aurkezteko epea, ebazpen hau Euskal Herriko Agintaritzaren Aldizkarian argitaratu eta hurrengo egunetik hasiko da eta aurtengo abenduaren 31n bukatuko da. Horretaz gain, kreditazioaren indarraldia amaitu baino sei hilabete lehenagoko epean aurkeztu beharko da.\nEbazpen honen IV. eranskinean dagoen ereduaren arabera aurkeztuko da prestakuntza espezializatuko tutore gisa berrakreditatzeko eskabidea.\nEskabideak bitarteko elektronikoen bidez aurkeztu behar dira Eusko Jaurlaritzaren egoitza elektronikoan (https://www.euskadi.eus/y22-home/eu/) eskuratu daitekeen formulario normalizatua erabiliz, Administrazio Publikoen Administrazio Prozedura Erkidearen urriaren 1eko 39/2015 Legearen 14. artikuluaren arabera eta Administrazio Elektronikoaren otsailaren 21eko 21/2012 Dekretuaren 28. artikuluko lehenengo paragrafoaren arabera.\nEskatzaileek nahi duten hizkuntza ofizialean aurkeztu ahal izango dituzte eskabidea eta horri erantsi beharreko gainerako agiriak. Orobat, eskabidea aurkeztu izanaren ondoriozko jarduketetan, eta prozedura osoan, erakunde eskatzaileak hautatutako hizkuntza erabiliko da, Euskararen Erabilera Normalizatzeko azaroaren 24ko 10/1982 Oinarrizko Legearen 6.1 artikuluak ezartzen duenari jarraituz.\na) Lehen akreditazioa lortu zuenetik dagozkion arloetan eskuratu dituen merezimenduen curriculuma edo txostena (horrekin batera egoki irizten dituen agiri eta ziurtagiri guztiak ere aurkeztuko ditu).\nb) Egindako tutoretza-jarduerei buruzko txostena. (Interesatuek memoria burutzeko eredua izango dute Osasun Saileko web-orrialdean, osasun-prestakuntza espezializatuko atalean).\nLaugarren oinarria.– Eskabideen balorazioa.\nEskatzaileak aurkezten duen dokumentazioa balioespen batzorde batek aztertuko du, zeinaren kideak Plangintza, Antolamendu eta Ebaluazio Sanitarioko zuzendariak izendatuko baititu. Honako kide hauek izango ditu batzorde horrek: akreditazioa lortzeko hautagaiak dituzten zentro edo unitateetako ikasketa-buruak, zentro edo unitate horietako irakaskuntza-batzordean parte hartzen duten tutore akreditatuak, eta Osakidetza Erakunde Publikoaren Zuzendaritza Nagusiaren eta Plangintza, Antolamendu eta Ebaluazio Sanitarioko Zuzendaritzaren ordezkariak. Guztira, gehienez ere, 7 kide izango dira.\nHasierako akreditazio irizpideak betetzen jarraitzen duten edo irizpide horiek hobetu dituzten ebaluatuko du ebaluazio batzordeak; honako honetan, baina, aldatu egingo da eskakizun maila eta itemen pisua, txostenak curriculumak baino balio handiagoa izan dezan. Kontuan hartuko dira, orobat, Ezagutzaren Gestioko eta Ebaluazioko Zuzendaritzak egoiliarrei urtero egiten dien inkestetako kalitate ebaluazioen emaitzak eta ebaluazioak eta prozedura amaturik, ebazpenerako proposamena egingo du.\nPlangintza, Antolamendu eta Ebaluazio Sanitarioko Zuzendaritzak ebazpen arrazoitu eta esanbidezkoa emango du, eskatutako akreditazioa onartzeko edo ukatzeko, eskabidea aurkeztu eta hiru hilabeteko epean. Epe horren zenbaketa eten egingo da, interesdunek eskabideetan dauden hutsak zuzentzeko eta eskabide horiek hobetzeko behar duten denboran.\nEmaten den ebazpena eskatzaileari jakinaraziko zaio, eta horren berri emango zaie dagokion irakaskuntza-zentro edo unitateko erakunde titularraren zuzendaritza-organoari eta dagokion irakaskuntza-batzordeari.\nAurreko akreditazioaren indarraldia amaitu aurretik berrakreditazioa lortu duten tutoreek ordura arteko izendapenari eutsiko diote.\nSeigarren oinarria.– Datu pertsonalen babesari buruzko informazio-klausula.\nInformazio gehigarria: web helbide honetan aurkitu ahal izango duzu datu pertsonalen babesari buruzko informazio gehiago: https://www.euskadi.eus/rgpd/001055708


Zure blogeko gaian jarraitzen al duzu? Erabili zure etiketa hodeia ikusteko | Martech Zone\nIrailak larunbata 2, 2006 Igandea, urria 4, 2015 Douglas Karr\nBeste gune batzuk bisitatzen ditudanean, oso gutxitan begiratzen diet haien etiketa hodeiari. Ez dakit ziur zergatik, normalean hor nagoela uste dut erreferentzia baten bidez edo nire izenburua edo epigrafea niretzat interesgarriak izan zirelako aurkitu nintzelako.\nHala ere, garrantzitsua dela uste dut blogariek bere blogaren etiketa hodeian arreta jartzea. Nire etiketa hodeia alboko barran ikus dezakezu "Etiketak" azpian. Nire hodeia erreferentziatzat hartuta, edukia mantentzen nahiko lan ona egiten ari naizela uste dut enpresa, marketing, eta teknologia. Hori da nire blogaren edukia mantendu nahi nuena, beraz nahiko lan ona egiten ari naizela uste dut.\nEtiketa-hodeia (tradizionalki diseinu bisualaren eremuan haztatutako zerrenda gisa ezagutzen dena) webgune batean erabiltzen diren edukien etiketen irudikapen bisuala da. Askotan, maizago erabiltzen diren etiketak letra tipo handiagoarekin irudikatzen dira edo bestela azpimarratzen dira, bistaratutako ordena, oro har, alfabetikoa izaten da. Beraz, etiketa alfabetoaren eta ospearen arabera aurkitzea posible da. Etiketa hodei baten barruan etiketa bakarra hautatzeak, oro har, etiketa horrekin lotutako elementuen bilduma sortuko du. - Wikipedia\nAdi zure etiketa hodeiari, edukiarekin jarraitzen duzun edo ez ikusteko informazioa emango dizu. Ikusi etiketa hodei hauetako batzuk eta ikusi gune hauek edukian jarraitzen duten edo ez:\nZerrenda bat aparte\nNireak alde batera utzita, arrakasta handiko blog batzuen adibide batzuk dira. Etiketa hodeia blogaren definizioarekin alderatzean, simetria ezin hobea aurkituko duzu haien artean. Suposatzen dut zure etiketa-hodeiak bisitariari zure bloga zertan datzan ematen ez badio, ziur asko zure arreta egokitu beharko zenuke edo zure bloga deskribatu eta definitzeko modua egokitu beharko zenuke.\nSep 2, 2006 10: 41 PM\nOso mezu polita - nire etiketa hodeiari begira, dena leku guztian dago 😆\nHemen gune bikaina duzu Douglas, segi horrela!\nNov 14, 2006 1: 32 AM\nNolabait zure webgunera sartu nintzen klik eginez gero eta artikulu hau oso lagungarria izan zela esan dezaket. Blogari berria izanik, zaila da hor dauden SEO ideia guztiekin jarraitzea. Eskerrik asko digeritzeko formatu batean kondentsatzeagatik. Orain nire web URLarekin iruzkin bat uztea trackback bezalakoa ote den asmatzen badut?\n26 urtarrilak 2007 1: 22ean\nEtiketa hodeia gehitu dut gune honetan.\nMaiatza 28, 2007 10 at: 03 PM\nOso informazio erabilgarria. Baina Tag Cloud batek funtzionatuko al luke arcade gune batean?


Carlo Abarth - Wikipedia, entziklopedia askea.\nViena, 1908ko azaroaren 15a\nItaliako Erresuma (1908ko azaroaren 15a - 1946ko ekainaren 18a)\nItalia (1946ko ekainaren 18a - 1979ko urriaren 24a)\nViena, 1979ko urriaren 24a (70 urte)\nekintzailea, motoziklista eta ingeniaria\nKarl (Carlo) Alberto Abarth (1908ko azaroaren 15a - 1979ko urriaren 24a) auto diseinatzailea izan zen, austriarra jaioa, baina gero nazionalizatu zen italiarra. Aldaketa egiterakoan, gauza bera egin zuen bere izenarekin, Carlo bihurtuz.\nAbarth Vienan jaio zen , Austria-Hungariako Inperioaren garaian. Gaztetan Castagnan lan egin zuen, Italian 1925-1927 bitartean, motozikleta eta bizikleta txasisak diseinatzen. Austriara itzulita, Motor Thun-en eta Joseph Opawsky-rekin lan egin zuen 1927 eta 1934 bitartean, eta motozikletan lehiatu zen, bere lehen lasterketa irabazi zuen James Cycle batekin Salzburgon 1928ko uztailaren 29an. Geroago Europako bost aldiz txapeldun izan zen, baina ingeniari lanarekin jarraitu zuen. Linzen istripu larri baten ondoren, lehiaketa utzi eta 1933an sidekar bat diseinatu zuen. Horrekin 1934an Vienatik Oostendera 1.300 km-ko Orient Express trenbidea gainditzea lortu zuen.\n1934an Italiara joan zen betiko, eta han ezagutu zuen Ferdinand Porscheren suhia, Anton Piëch, eta bere idazkariarekin ezkondu zen. Abarth denbora luzez ospitaleratu zuten, eta 1938an Jugoslavian izandako istripu baten ondorioz bere kirol ibilbidea amaitutzat eman behar izen zuen. Horren ondoren, Meranora joan zen bizitzera, arbasoak bertakoak baitziren. Abarth-ek Tazio Nuvolari eta Ferry Porsche senide-laguna ezagutu zituen, Rudolf Hruska eta Piero Dusio ingeniariekin batera, eta "Compagnia Industriale Sportiva Italia" (CIS Italia, geroago Cisitalia) sortu zuten, Porsche Konstruktionen-ekin lankidetzan. Lankidetza horren lehen fruituak ez zuen arrakastarik izan, "Tipo 360", 1 Formulako prototipoa (Ikus ere Porsche 360). "CIS Italia" proiektua Dusio Argentinara joan zenean amaitu zen, 1949 inguruan.\nCarlo Abarth-ek orduan sortu zuen Abarth & C. Armando Scagliarinirekin batera (Guido Scagliarini Cisitaliako pilotuaren aita) Turinen (1949ko martxoaren 31), bere zodiako zeinua, Scorpio, korporazio logotipo gisa erabiliz. Konpainiak lasterketa autoak fabrikatu zituen, eta ihes-hodi hornitzaile handienetako bat bihurtu zen, "Abarth" oraindik aktiboa. Carlo Abarth-ek pertsonalki hainbat abiadura errekor ezarri zituen Autodromo Nazionale Monzan (1965eko urriaren 20an).\nKonpainia 1971ko uztailaren 31n saldu zion Fiat Taldeari, zuzendari jarraitzen zuen bitartean, eta gero Vienara itzuli zen\nAbarth, automobil fabrikatzailea eta prestaketa enpresa\nMultimedia: Carlo Abarth


Txikipedia:Minbizi - Wikipedia, entziklopedia askea.\nMinbizia gorputzeko zelulei erasaten dien gaixotasun edo gaitz bat da. Zenbait motatakoa izan daiteke, eta mota guztiek dute gauza komun bat: gorputzeko zelulak normala ez den eran zatitzen eta ugaritzen direla, eta ez direla hiltzen hil behar luketenean, zelula normalak bezala.\nHain zuzen ere, zelula normalak ere zatitu eta ugaritu egiten dira gorputza biziberritzeko eta, esate baterako, zauriak sendatzeko. Baina minbiziaren zelulak bildu eta tumoreak eratzen dituzte; tumoreak ohi baino gehiago eta azkarrago hazten eta ugaritzen den zelula multzoak dira, hain zuzen. Tumore horiek inguruko zelula normalak suntsitu eta kalte egiten diete gorputzeko organo osasuntsuei. Gainera, minbiziaren zelula horiek (zelula tumoralak ere deitzen zaie) gorputz osoan zabaltzen dira, eta gorputzeko beste alde batzuetan jarraitzen dute hazten. Horri metastasi deitzen zaio. Hori gertatzen denean, pertsonak erabat gaixotzen dira.\nHorregatik, minbizia gaixotasun “gaizto”tzat hartzen da, gaixoa hil dezakeelako. Baina, tumore gaiztoak diren bezala, badira tumore onberak ere: horiek ere hazi egiten dira, baina ez dituzte suntsitzen beste organo batzuk, eta ez dira hedatzen gorputzean barrena. Horregatik, errazagoa da tumore onbera bat sendatzea.\nOdoleko zelulak ere, globulu zuriak alegia, kontrolik gabe haz daitezke, eta beren betekizuna bete gabe utzi. Odolean ugaritu eta odoleko beste zelula batzuei eragotzi egiten diete behar bezala funtzionatzea. Horri leuzemia deitzen zaio. Leuzemia mikroskopioari esker ikus daiteke odolean. Tumoreen kasuan, zelulak ebakuntza edo operazio txiki baten bidez kentzen dira, eta ondoren sendagileak mikroskopioan aztertzen ditu.\nZer minbizi mota daude?Aldatu\nEuropan, lau lagunetik bat minbiziz hiltzen da. Ohikoena birikako minbizia da, eta erretzeko ohiturari zor zaio. Biriketako minbizitik babesteko modurik egokiena ez erretzea da.\nGizonezkoengan, oso ohikoa da prostatako minbizia ere. Prostata gizonezkoen sexu-organo bat da, eta gorputz barruan dago. Emakumeen artean, bigarren minbizirik ohikoena bularreko minbizia da. Gaixotasun horri aurre hartzeko, komeni da halako adin batetik gora, emakumeek bularren erradiografia berezi bat egitea. Erradiografia horri "mamografia" deritzo.\nHirugarren minbizirik ohikoena koloneko eta ondesteko minbizia da. Horri aurre hartzeko, komeni da adineko pertsonek heste lodiaren azterketa egitea aldian behin.\nMinbiziak adineko pertsonei erasaten die gehienetan. Haurrek oso gutxitan izaten dute minbizia, baina minbiziz gaixotzen direnean, gehienetan sendatu ahal izaten dira; dena den, badira minbiziz hiltzen diren haurrak ere.\nZer egin daiteke minbiziaren aurrean?Aldatu\nLehenik eta behin, neurriak hartu. Erretzen ez dutenek askoz aukera gutxiago dute biriketako minbizia izateko. Beste minbizi mota batzuetatik ere begiratu edo zaindu beharra dago. Gai kimikoekin lan eginez gero, batzuetan arnasbideak babestu behar dira, edo, hobeto, babes-jantzi osoa erabili. Gure zentral nuklearretako erradiazioak ere minbizia eragiten du. Kontu berezia izan behar da zentral nuklear batean istripua gertatuz gero.\nOso garrantzitsua da zeure burua eguzki-erradiaziotik babestea ere. Eguzkiak askotan erretzen bazaitu, beste pertsona batzuek baino errazago izango duzu larruazaleko minbizia. Badira minbizia eragiten duten edo minbizitik babesten omen gaituzten elikagaiak ere, baina oraingoz ez dakigu gauza handirik horretaz.\nMinbiziaz arduratzen diren sendagileei onkologo deitzen zaie. Gaixotasuna zenbait modutan trata daiteke. Ebakuntza batez, tumorea erauzi edo ken daiteke. Kimioterapia izeneko tratamendua ere erabiltzen da zelula gaiztoak suntsitzeko. Kimioterapia hartzen duten pertsonek ilea galtzen dute, baina gero berriro hazten zaie. Tratamenduak gaixotasun motaren araberakoak izaten dira. Posible da zenbait tratamendu mota konbinatzea ere.\nMinbizia oso gaixotasun larria da batzuetan, baina ez beti. Zer zelula hasi diren hedatzen, horren araberakoa da larritasuna. Nolanahi ere, minbizia ez da kutsagarria, eta gero eta gaixo gehiagok lortzen dute minbizitik sendatzea.\nAzken aldaketa 20 martxoa 2021(e)an, 11:54(e)tan\nOrriaren azken aldaketa: 20 martxoa 2021, 11:54.


Kiroldegiko gimnasioa eta igerilekua erabiltzeko aurrez txanda eskatu - Usurbil - Noaua.eus\nKiroldegiko gimnasioa eta igerilekua erabiltzeko aurrez txanda eskatu\nNoaua Aldizkaria 2020-06-18 08:04\nUsurbilgo Udalak iragarri bezala, modu mailakatuan irekitzen doaz pixkanaka Oiardo Kiroldegiko gune ezberdinak. Zabalik dituzte gimnasioa, eta aste hasieratik igerilekua. Baina adi, zerbitzuok baliatzeko txanda eskatu beharko da aldez aurretik. Ostegun honetan duzue horretarako aukera.\n“Zita hartu beharko da, derrigorrez, guztietan, eta segurtasun protokoloak errespetatzeko”, adierazia du Udalak. Gimnasioa edo igerilekua erabili nahi duzuen aste horren aurreko ostegunean erreserbatu ahalko duzue txanda.\nHartuko dituzten segurtasun neurriei dagokienean, desinfekzio protokolo bat landu dute; egunero lau aldiz desinfektatuko dute langileek Kiroldegia. Erabiltzaileei ere laguntza eskatzen diete; norberak erabilitako espazioa desinfektatzea. Horrekin batera, bai gimnasioa eta igerilekua era mugatuan baliatu ahalko da. Horretarako zenbait baldintza ezartzea erabaki dute. Hortik aurrera, “astez asteko balorazioa egingo dute”, iragarri du Udalak.


Txirrindularitzari diru publikoaren iturria ixten (2) – Tropela.eus bloga\nTxirrindularitzari diru publikoaren iturria ixten (2)\nBidaltzailea:Eneko Garate\t 2011-12-05 2011-12-05 Utzi iruzkina Txirrindularitzari diru publikoaren iturria ixten (2) bidalketan\nEusko Jaurlaritzaren murrizketak lasterketa profesionaletara iritsi dira. Baita Euskaltel-Euskadi taldera ere. Patxi Mutiloak asteazkenez ETBSat-en honen inguruan azalpen asko eman zituen. Eta baita zentzuzko gauza asko esan ere. Txirrindularitza aipamenez gain, kirol profesionalaren finantzaketaren inguruko gogoeta interesgarriak ere egin zituen. Galdera politak behintzat utzi zituen airean.\nErakunde publikoek lasterketa profesionalak lagundu behar ote dituzten bere zalantzak agertu zituen. Unipublic antolatzaile pribatuen eredu bezala jarri zuela iruditu zitzaidan, Euskal Herriko Itzuliarekin alderatuz. Ez zaio arrazoirik falta Itzulia antolakuntza eredu bat ez dela esatean, hemen aurretik esan izan dugun zerbait, baina ahaztu egiten zaio Unipublic azken urteetan aurrera atera bada, babesle publikoei esker izan dela. Iaz, urrutira joan gabe, honakoak ziren Vueltako babesleak: Idae, Españarecicla eta Renfe.\nEuskaltel-Euskadi taldearen finantzaketaz ere azalpenak eman zituen. Ez hanka ez bururik ez duen errealitate bat azaldu zuen: taldeari dirua 3 sail desberdinetatik iristen zaiola: nekazaritza sailetik, turismo sailetik eta azkenik, kirol zuzendaritzatik. Paradoxikoa bada ere, 2012an murrizketak kirol zuzendaritzatik bakarrik jasoko dituela aitortu zuen Mutiloak, dirudienez, beste 2 sailek bere diru ekarpena mantentzea espero baitute 2012an.\nTxirrindularitza profesionalak jasotzen duen babes publikoaren mataza oraindik gehiago korapilatzeko, ezaguna zen beste datu bat ere eman zuen. Euskal Herriko Itzulia, Hizkuntza Politikarako Sailburuordetzatik babesten dela gehienbat. Azken 3 urteetan, urtero 360.000 ordaindu dituztela babesle bezala. Aurretik, Eusko Jaurlaritzaren beste sail batzuek ere babestu izan dute Itzulia. Antolatzaileek, baina ez dirudite oso esker onekoak. Kuriosoa da (lotsagarria ez esatearren), 3 urtetan milioi bat euro baino gehiago ordaindu dituen babeslearen aipamen txiki bat ere ez aurkitzea frogaren webgune ofizialean. Horrelako frogak finantzatzea gure zergak egoki gastatzea dela suposatuz ere, exijentzia minimo batzuk eduki beharko lituzke laguntza horrek eta webguneak horietako bat behar luke. Webgunean DVren aipamena besterik egiten ez duen lasterketa batek ez dut ulertzen nola lor dezakeen babesle sendorik. Egiari zor, ez ditu lortzen. Eta dirua ematen dutenek, publizitatearen truke behintzat ez dutela ematen argi dago.\nEusko Jaurlaritzan egon zen aldaketa politikoak ere ez zuen eragin handirik izan EHko Itzuliak Hizkuntza Politikarako Sailburuordetzatik jaso izan ohi zituen laguntzetan. Honek, Gipuzkoan Errealarekin gertatzen ari den aldrebeskeria ere gogora ekartzen dit, non futbol taldea babesteko dirua ere euskara laguntzeko aurrekontuetatik irteten den. Gipuzkoan ere gobernu aldaketa gertatu da, baina Bilduk ere futbolari profesionalen soldata neurrigabeak ordaintzen laguntzeko asmoa duela dirudi.\nBenetan falta dena, diru publikoak oinarriko kirola eta ohitura osasuntsuak bultzatzea da. Horretarako baina, haur eta gaztetxoekin lan egiten duten klubetan eta kirol azpiegituretan gastatu beharko litzateke dirua, ez elitean. Orain arte ordea, gobernuen, gobernarien eta euren alderdien irudia saltzeko erabili izan ohi da sarriegi kirolera bideratutako diru publikoa. Marketing polita da politikarientzat denon ahotan dabiltzan kirolarien alboan agertzea. Beraz, hobe eliteko kirolariak babestea, oinarria diruz laguntzea baino. Elitea diruz laguntzean, politikariek hurbilean dituzte “beren” kirolariak: zerbait irabazten duten bakoitzean medioetan elkarrekin agertzeko, edozein motatako ekitaldi instituzionaletara gonbidatzeko eta behar bada, baita hauteskunde ekitaldi alderdikoietan agertzeko ere. Kirolari asko, halabeharrez, dinamika horretan erori dira, eta euren proiektuak diru publikoaren guztiz menpeko bihurtu.\nHorietako kasu aipagarri eta guztiz salagarri bat Epsilon-Euskadi proiektuarena da. 1 Formulan lehiatuko zuen talde bat izango omen genuen laster euskaldunok! Bai Madrilgo gobernuak, bai Eusko Jaurlaritzak, Arabako Foru Aldundiak eta Gasteizko Udalak ere, milioika euro xahutu dituzte proiektu honetan. Argi dagoena da, ez duela itxura onik. Garesti atera behar zaigu! Iturri batzuen arabera Eusko Jaurlaritzak 39 milioi euro galdu ditzake abentura honetan, baina Industria sailburuak 16 milioi baino gehiago ez izatea espero du. Konkurtso legearen pean, likidazio egoeran dago orain, duela urte batzuk Euskadiren izena 1 Formulara eramango zutela ziotenen proiektu erraldoi lotsagarria.\nParadoxikoa baita ere, automobilen kultura sustatu eta gasolinari gorazarre egiten dion proiektu batek gure “Green Capital”-ean edukitzea egoitza. Koherentzia gutxi erakusten du gutxienez. Proiektu hau kirol bat babestea baino gehiago zela argudiatuko dute, industri proiektu bat zela, lanpostu asko sortuko zituela etab. Baina automobilgintza, sektore aski heldua da, hazkunde handirik izango ez duena eta EHko industrian pisu handia izan arren, Boroako AIC-n egin dute egin beharreko apustua sektore zaharkitu hau bultzatzen saiatzeko, 1 Formula eta txorakeriarik gabe. Epsilon bezalako inbertsioak bada, zenbait “buru argiren” erabaki irrazional bezala ulertu behar dira, inbertsio erabaki arrazional bat bezala ikusi beharrean. Ikurriñak eskutan, Monaco edo Monzako VIP palkoetan xanpain garestia edatearekin amesten zuten batzuek…\nBizi dugun abagune ekonomiko estuak baina, egoera hau zuzentzen joatea ekarriko ote du. Bizkaia adibide bezala hartuz, murrizketa osasuntsuak iristen ari zaizkio kirol profesionalari. Dena den, astakeria bat da oraindik ere Bizkaiako Foru Aldundiak 7 milioi euro bideratzea urtero kirol profesionalera. Horietatik gehienak, gainera, Athletic taldera, 11 milioi euro datozen 4 urteetan.\nMutiloak une batean aipatzen du ospitaleak itxi baino beste murrizketa batzuk lehenago egin beharko liratekeela edo antzeko zerbait. Erraz esaten dira horrelakoak, kosta aurrera eramatea. Lehentasunak zehazteko unea da eta kirol profesionalak ez luke lehentasuna behar. Ezta txirrindularitza profesionalak ere. Bai Euskaltel-Euskadik, bai Itzuliak jasotzen dutena, murrizketen ondoren ere gehiegizkoa deritzot. Jasotzekotan, gazte edo amateur mailako talde eta frogek errentagarritasun handiagoa aterako lieke milaka euro horiei. Eta epe luzera, maila altuko kirolariak izatean ere izango luke isla.\nBidaltzailea:Eneko Garate 2011-12-05 2011-12-05 Hemen argitaratua:Analisia, Euskal Herriko Itzulia, IritziaEtiketak: Euskaltel-Euskadi, Mutiloa\nTxirrindularitzari diru publikoaren iturria ixten (1)\nMarkel Irizar, Cancellararen bizkarzain


Mareaerrota plazaren inaugurazioan - - Baleike.eus\nMareaerrota plazaren inaugurazioan\nImanol Azkue Ibarbia 2022-05-08 14:02\nTestu hau irakurri dut gaur Mareaerrota plazaren inaugurazioan.\nEz gara supermanak, ez gara superwomanak, baina haiek bezala denok ditugu superbotereak, askotan akordatzen ez bagara ere.\nSuperbotere horietako bat da ikusmenarena: aurrealdean orain daukaguna ikusten dugu, baina horretaz gain, gaitasuna daukagu lehen hor zegoena ere ikusteko. Probatu! Neuk erakutsiko dizuet, erraza da-eta: hemen, aurrealde honetan, Telefonicako edifizioa zegoen, adreilu gorrizkoa; eta hor alberga, sarrera eskaileren aldetik, maila bat behera; begira…, paretan oraindik ere badaude arrastoak, ur-malkoak, nola hor zegoen ur-depositua, Sanjuaniturritik sobran zetorren ura gordetzeko; hor zegoen Periko Ostolazaren aroztegia, aurretik Txonperekin sozio zeukana…; honuntzago, Motos Diaz, zenbat jende… bizikletak… motorrak… motozerrak…; honuntzago, Ispizuaren txatarreria, aurretik porlan-almazen izandakoa; eta hor, atzealde osoan, dena hartzen zuela, Carmelo Unanueren fabrika; izugarria, handia, luzea, ia Ardantzaraino; oraindik entzuten dut tarteka sirena jotzen goizeko zortzietan, eta ikusten dut langile pila bat, arropa urdinez jantzita, lanera.\nSuperboterea da, baina batzuek izen arruntagoa ematen diote, oroimena edo memoria deitzen diote. Superbotere hori, ordea, nahikoa motza da, asko jota gure edadea adinakoa; zenbat eta zaharragoa, orduan eta superbotere handiagoa, baina behin edade batetik aurrera, galtzen joaten gara, ahaztu egiten ditugu komeni ez zaizkigunak. Nire oroimena, adibidez, 1970era iristen da, orduko kontuetara, eta hortik behera ez dut ezer ere ikusten. Baina badakit, inguru honetan, lehen ura zegoela, eta hemendik Ardantzara txalupan joaten zirela, ura goian zegoenean, eta mendiaren barrenaldetik zihoala bidea; Larretxo aldera, berriz, harrobia zegoen, Txintxuarena; badakit, hemen bertan, errota bat izan zela, marearekin eta uraren indarrarekin funtzionatzen zuena; badakit zubi bat zegoela, eta horregatik izena zuela Zubiaurre San Telmo kale honek; badakit errota martxan egon zela urte askoan, XIX. mendearen amaiera arte, eta desagerrarazi egin zutela saneatu egin behar zutelako hau dena, uste zutelako gaixotasun kutsakor batzuen sorlekua zela inguru hau…\nHori guztia ez nuen ezagutu, ezin dut ikusi nire superboterearekin, baina badakit eta imajina dezaket Rafael Del Pilarren eta Rafael bezalako beste batzuen lanari esker. Isilik, zalaparta handirik gabe, trukean ezer eskatu gabe, eskuzabal, umil, irmo, zenbat eta zenbat lan egin duten gure iragana ezagutzeko eta gure izanari gorputza emateko… Rafaelek ez du erraz onartuko laudorio-hitzik, are gutxiago omenaldirik, baina aitortu egin behar zaio eta aitortu egin behar zaie egindako lana. Horregatik, egiten dutena egiteagatik, bihotz-bihotzetik eskerrak eman nahi dizkiet Rafaeli eta Rafael bezalako beste batzuei (eta nahi baduzue, izena ere jarri: Peio, Jabier, Xabier, Ismael…).\nAurrerabidearen izenean, gehienetan uko egiten diogu gure izanari, molestatu egiten digute gauza zaharrek, ezertarako balio ez dutelakoan, eta gure ondare bereziak eta bakarrak, batzuk materialak, beste batzuk immaterialak, desagerrarazi egiten ditugu, batzuetan nahita, beste batzuetan nahi gabe. Momentuan ez ditugu baloratzen, baina handik urteetara akordatzen gara haietaz, sarritan penaz eta damuaz, eta urrutira joan gabe, hemen bertan edo hemendik hurre ere badauzkagu horren adibideak: Arbustaingo garabia… Arbillagaren fabrika… adokinez estalitako kaleak… Beheko alberga… Goiko alberga…\nRafaelek, Arrangoleta liburuaren hasieran, eskaintzan, hauxe idatzi zuen: “RESCATAR DEL OLVIDO / VIEJOS RECUERDOS / PARA QUE NO MUERAN”, eta hitz horiek oso egokiak iruditzen zaizkit gaurko ekitaldirako ere: iraganetik oroitzapen batzuk, ikasitako batzuk ekarri nahi ditugu hona, ez ahazteko, ez hiltzeko, eta haiekin akordatuta, biziarazteko.\nEskerrak eman nahi dizkiot Udalari, bai zinegotziei, bai teknikariei, ideia hau edukitzeagatik eta erabakia hartzeagatik. Gaur izena eman behar diogu plaza honi, Mareaerrota plaza deituko diogu, eta Mareaerrota ikusten eta esaten dugun bakoitzean, jakingo dugu hemen errota bat izan zela. Eta belarria erne jarriz gero, nahi baldin badugu, entzungo dugu ttak… ttak… ttak… soinua, errota alea ehotzen ari dela, marea gora eta marea behera, errotaren bihotz zaharra martxan, betiko, gure oroimenean.


Koronabirusa dela-eta, E3 2020 bertan behera geratu da – PixelBerri\nKoronabirusa dela-eta, E3 2020 bertan behera geratu da\nDate: 11/03/2020Author: Lan 0 Iruzkinak\nESAk azaldu duenez, aurtengo erakusketa “sare bidezko esperientzia” batean bilakatzeko lanean ari dira partaideekin.\n2020ko E3a ospatu gabe geratuko da. Entertainment Software Associationeko arduradunek jakitera eman dutenez, “koronabirusaren inguruko kezkek sortutako egoera global horren aurrean jokatzeko modu egokiena” dela uste dute.\n“Gure partaideekin industriako kide guztien -gure zaleak, langileak eta partaideak- osasun eta segurtasun arloko neurriak kontsultatu ondoren, Los Angelesen ekainaren 9tik 11ra programatutako E3 2020 bertan behera uzteko erabaki zaila hartu dugu”.\nErakusketaren arduradunentzat “etsigarria” da ekitaldia ez ospatzea, baina gaur egun koronabirusaren inguruan dagoen informazioa aztertuta “erabaki zuzena” hartu dutela uste dute.\nLos Angeleseko Konbentzioguneak bideojokoen erakusketa handiena hartuko ez duen arren, ESAk partaide eta zaleei alternatiba bat aurkezteko lanetan ari dela azaldu du.\nZehazki, erakusketa “sare bidezko esperientzia” batean bihurtu nahi dute, streaming bidez bideojokoei buruzko iragarpenak eta berriak eskaintzen jarraitzeko.\nErakusketa bisitatzeko sarrerak erosi dituzten zaleei dagokienez, “sarrerengatik ordaindutakoa itzuli” egingo zaiela azpimarratu dute. E3 2021 ere aipatu dute; datorren urtean erakusketa egitea aurreikusten du ESAk.\nAlbisteaE3E3 2020PCPS4SwitchXbox One\nAurrekoa Previous post: Ori and the Blind Forest\nHurrengoa Next post: The Foundation espantsioaren berri eman dute Controlen arduradunek


Aurrekontu gehikuntzak onartu dituzte Zaldibian, lehen batzar telematikoan - Goierriko Hitza : Goierriko Hitza\nOrdubete eta bost minutuko ohiko osoko bilkura egin zuten lehengo asteazkenean Zaldibian baina koronabirusaren alarma egoerak behartuta, ezohikoa. Ez ziren zinegotziak udaletxeko batzar aretoan elkartu,telematikoki gauzatu zuten udalbatzarra bederatzi hautetsiek, Zaldibiaren historian lehenengo aldiz.\nArlo ekonomikoko erabakiek osatu zuten gai-ordenaren bizkarrezurra. Udaletxe berria eraikitzeko obra eta apirileko euri jasak eragindako kalteak konpontzea izan dira printzipalak. Aho batez onartu dira.\n2020ko aurrekontuari diru gehikuntzak egin zaizkio, denera 240.263,69 euroko baliokoak. Bi kreditu aldaketa ere bideratu dira. Udaletxe berriaren proiekturako 200.000 euro jaso ditu udalak Europako Leader diru-laguntzetatik. Beheko solairua eraikitzeko eta hornitzeko da.\nBeste diru etorri handiena, 31.682 eurokoa, Eusko Jaularitzaren Ingurumen Sailetik lortu dena da, herri mendian baso habitatak berreskuratzeko eta hobetzeko programarako. Bi urterako banatuko da, 2020an eta 2021ean gauzatuko baita lana. Udalak 8.888 eurorekin osatuko du ingurumen proiektuko dirua.\nZaldibia Herrigintzan udal taldeak disolbatu ostean emandako dirua (12.000), Ernaitzako bideko basozaleen zatia (11.722) eta Covid-19ari aurre egiteko elkartasun poltsa (700) ere batu dira.\nEuri jasaren kostua\nApirilaren 24an Zaldibian bota zuen eurite bortitzak kalteak eragin zituen azpiegituretan. Luiziak, ur pilaketak, lokatz mugimenduak eta auzo-bide ixteak ugari izan ziren. Kalteak konpontzeko, bost harri lubeta eraiki dira: Arruegi auzorako bidean hiru, Santa Barbara gainean eta Unanubietatik Aierdirako bidean; eta bide-zorua berritu behar izan da zenbait lekutan.\nKonponketa-lanen lehenengo balorazioa 53.594 euroan zenbatu du udalak. Arruegiko zorua izan ezik, besteak bukatu dira.


Ez ohiko azterketak | Bihar da berandu\n← Araban Euskaraz 2010. Agurain.\nPosted on 2010/06/24 by gorkaazk | Iruzkin 1\nEbaluazio jarraitua egin beharko genukeen garaietan nahiko harrigarria da ekainean 3. ebaluazioko azterketak egin behar izatea eta gero, berriro, astebete beranduago, 3. ebaluazioko azterketa ez ohikoak.\nHorixe izan da gure ikastetxeko aurtengo kontsigna. Ez egin ikasturte osoko globala, 3. ebaluaziokoa baizik.\nNiri ez zaizkit azterketak batere gustatzen. Ikaslea nintzen garaietan gorroto nituen azterketak, bezperetako betekadak, eta oraindik ez ditut nire gaztaroko traumak gainditu nonbait.\nBaina legeak eskatzen digu, gure ofizioko gutxienekoak betetzeko, ikasturtean zehar lau aldiz gutxienez ebaluatzea. Hiru ebaluazio + ez ohiko ebaluazioa idatziz eman behar zaizkie familiei.\nLehen hiru ebaluazioetan notak jartzeko ez dut beste munduko arazorik izaten. Izan ere, hainbat ariketa egiten ditugu ikasgelan, ahoz zein idatziz. Egindako lan bakoitzari zenbakitxo bat jartzen diot nahiko arbitrarioki, lanak oraindik modu arbitrarioagoan ponderatzen ditut eta aurrera, Kalkulu-orri batean zenbakitxoak kopiatu eta programak berak egiten ditu batez bestekoak. Borobiltzea besterik ez zaigu geratzen.\nBaina ikasle batzuk etxean aparteko orduak sartzen dituzte eta aparteko lana gehitzen diote ikasgelan egindako lanari. Aparteko orduak agian ez genituzke epaitu behar baina egin egiten dugu…\nDena esan behar, lehenengo bi ebaluazioetan xuhur ibiltzen naiz zenbakitxoak egozterakoan eta hirugarrenean eskuzabal. Banatze politikak.\nTxarrena ez ohiko ebaluazioarena da. Nola ebaluatu azken unean,azken astean edo azken egunean egindako ahalegina? (askotan ikasturtea edo titulua jokoan daudenean, gainera).\nAurten problema gutxi izan ditut ebazterakoan. Ikasle gehienen problema komunikatzeko gaitasun nahikoa ez erakustea izan da, guk ezarritako minimoetara iritsi ez izana. Eta minimo-minimoak ziren, izenez B eredua den gurean eta izanez A eredu den gurean, etorri berriak ez ziren ikasleei komunikatzeko A1 maila eskatu zaie. Ikasle batzuengan dena elkartu da, motibazio gutxi beraz lanik ez, gehi ikasgelara joan direnean ere oso arreta gutxi, gehi aurreko urteetan antzera… Emaitza, tamalgarria, hainbat urtetan B eredu batean eta DBH 4 bukatzerakoan komunikatzeko gaitasunik xumeena ere ez. Astean hiru saio ez dira nahikoak izan hainbat ikaslerentzat. Ez dugu asmatu. Batzuk ez dute A1 maila lortu ezta hartzaile hutsak legez ere. Zer duzu eskuan? bezalako galderak ulertu ere ez hainbat urte B eredu batean matrikulatuta egon eta gero.\nJaponiarrak izango bagina, Hara-kiri.\nAurtengoan, azken nota ebazterakoan problema bat eta bakarra izan dut kudeatu dudan D ereduko talde bakarrean. Ikasle batek ez du ikasturtean zehar ia ezer egin. Ikasgelara etorri lagunekin solas egitera (gaztelaniaz), lan egin behar zen bakoitzean ezer ez, ez bakarka, ez taldeka. Ez dugu mutila motibatzen asmatu. Ahozko aurkezpen pare bat besterik ez ditu egin eta inolako aurre-prestaketarik gabe… Entzule ibili dela esatea gehiegitxo zeren gehienetan ematen zuen euskaraz ari zenari, ikaskideari zein irakasleari, ez ziola inolako jaramonik egiten. Horrelako ikasle bati ebaluazio jarraitua egiten zaionean kalkulu orrian Ez-aurkeztua-zero horietako asko sartzen dira. Bere lanik onenak ebaluatzerakoan ere Ez-aurkeztua-zero. Elkarbizitza arazo larriak gainera.\nBaina ez ohiko azterketa egin behar bazaio, zer egingo diogu bada; ahozko azterketatxoa eta idazlana eskatu. Eta horrelako batean komunikatzeko gaitasun normaltxoa erakutsi badu? Beste batzuk ikasturte osoan zehar gogor ahaleginduz lortu dutena di-da berari lortutzat eman?\nErromatar zuzenbidearen ohiko IN DUBIO PRO REO hori aplikatu beharko zaio? Ahaleginaren etika irakastea ere ez da bada gure lana?\nKontua Mintegikideen esku uztea burutu zait. Haiek jasango dute-eta datorren ikasturtean erabakiaren ondorioa, ez nik. Baina azkenean ebatzi dut.\nEpaileon begirada, miopea baino itsua irudikatu izan da klasikoen garaietatik.\nPost hau gorkaazk, Iritzia, Pedagogia, Politika atalean eta ahaleginaren etika, ebaluazio, ebaluazioa, ebaluazioaz, ebazten dut, ez ohiko azterketa, ez ohiko azterketak, hezkuntza, IN DUBIO PRO REO laburpen hitzekin publikatua izan da. Gogokoetara gehitzeko lotura iraunkorra.\nOne response to “Ez ohiko azterketak”\nPingback-a: Euskara salbuespen egoeran « Bihar da berandu


Kirola - ORDIZIAKO UDALA - Results from #72\n‘GOIERRIKO 7 ORDUAK’. PROBEN ORDUTEGI ZEHATZA\nLarunbatean izango da kultur eta kirol ikuskizuna, 17:00etatik 00:00etara\nLarunbat honetan, hilak 22, jokatuko da Ordiziako Beti-Alai pilotalekuan eta haren inguruetan 'Goierriko 7 Orduak' kultur eta kirol ikuskizuna. Bihar hasiko dira muntaketa lanak, eta larunbatean dena prest egongo da etenik gabeko zazpi ordutan kirolarekin gozatzeko. Sarrera doan izango da, eta taberna zerbitzua ere egongo da. Ordizian elkarteak, Ordiziako Ostalariek eta Emaneurrek errifak ere atera dituzte ekitaldia diruz laguntzeko, eta euro batean salduko dituzte. Ordizian elkartean trukatzeko erosketa txartela eta dastaketa menuak zozkatuko dituzte. 'Goierriko 7 Orduak' Emaneurre taldeak antolatu du, Ordiziako Udalarekin lankidetzan. Hona hemen larunbateko proben ordutegi zehatza.\n‘EUSKAL HERRIKO ITZULIA ORDIZIAN. 1974-2014’ ARGAZKI ERAKUSKETA\nBarrenako ezkaratzean dago ikusgai berrogei argazki historikoz osatutako erakusketa\n'Euskal Herriko Itzulia Ordizian. 1974-2014' argazki erakusketa zabalik dago atzodanik Barrena kultur etxeko ezkaratzean, eta apirileko lehen asteburura arte egongo da ikusgai. Denera 40 argazki inguru daude, Jeromino Ortizek eginak. Argazkien bilketa lana, berriz, Iñaki Azanza ordiziarrak egin du. Garaiko txirrindularien eta lasterketaren irudiez gain, Jakintza dantza taldearen eta Laguntasuna Errondailaren irudiak ere biltzen ditu, besteak beste.\n'GOIERRIKO 7 ORDUAK' , 7 ORDUZ KIROLA ETENIK GABE\n2014 Martxoa 13\nMartxoaren 22an egingo da Ordiziako Beti-Alai pilotalekuan, 17:00etatik 00:00etara, Emaneurre taldeak eta Ordiziako Udalak antolatuta\nDatorren apirilaren 7an Ordiziatik abiatuko da Euskal Herriko Txirrindulari Itzuliaren 54. Itzulia. Berrogei urte dira Itzulia azkenekoz Ordiziatik atera zela, eta urteurren hori girotu asmoz, 'Udaberrian Martxan' izeneko programa sortu dute Ordiziako Udalak eta herriko hainbat taldek elkarlanean. Programazio horren barruan dago 'Goierriko 7 Orduak' kirol-kultur ekitaldia. Martxoaren 22an egingo da Ordiziako Beti-Alai pilotalekuan eta haren inguruetan, 17:00etatik 00:00etara, eta kultur arloko emanaldiak tartekatuz, hainbat diziplinatako kirol probekin gozatzeko aukera izango da.\nORDIZIA URPEKOAK I. SARIA LARUNBATEAN MAJORIN\nBi saio izango dira, goizean 10:00etatik 13:00era eta arratsaldean 16:30etik 20:00etara\nOrdizia K.E. Urpekoak, E.H.U.I.F-ren laguntzarekin, martxoaren 8an lehen Ordizia Urpekoak Saria antolatu du. Txapelketa Majori Kiroldegiko igerilekuan ospatuko da. Ekitaldian, estatu mailako 5 talde ezberdinek parte hartuko dute eta guztira 130-140 igerilari inguru izango dira bertan. Parte-hartzaile bakoitzak bi proba egin ahalko ditu erreleboaz gain. Txapelketa bi saiotan banatuko da: lehena goizean, 10:00etatik-13:00etara, eta bigarrena 16:30tatik-20:00tara. Sariketa hau Udaberrian Martxan ekimenaren barruan txertatuta dago.\nEUSKAL HERRIKO ITZULIA. ORDIZIA-ORDIZIA ETAPAREN XEHETASUNAK